
ועדת החוקה, חוק ומשפט 
 21/05/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 612>
מישיבת ועדת החוקה, חוק ומשפט
יום שני, כ"ט באייר התשע"ב (21 במאי 2012), שעה 10:00
<סדר היום:>
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
נכחו:

<חברי הוועדה:> 
דוד רותם – היו"ר
אברהם מיכאלי – מ"מ היו"ר

מיכאל בן-ארי

שי חרמש

אורי מקלב
<מוזמנים:> 
חה"כ יצחק וקנין
חה"כ יובל צלנר

חה"כ מירי רגב

	עו"ד יפעת רווה
	–
	משרד המשפטים

	עו"ד גלעד סממה
	–
	יועץ שר המשפטים, משרד המשפטים

	עו"ד סיוון שמעון
	–
	יועצת שר המשפטים, משרד המשפטים

	עו"ד גיל שפירא
	–
	סניגור, משרד המשפטים, הסנגוריה הציבורית

	סנ"צ רבקה גלאט
	–
	ראש מדור בקרה וחקיקה בחטיבת התביעות

	גנ"מ שמעון ביבס
	–
	מפקד סהרונים, המשרד לבטחון פנים

	רפ"ק בועז חממי
	–
	ר' חוליית חקיקה ומשפט באח"מ, המשרד לבטחון פנים

	יונתן בר סימן-טוב
	–
	רכז פנים באג"ת, משרד האוצר

	עמית סדן
	–
	רפרנט פנים באג"ת, משרד האוצר

	עו"ד עמית שטאובר
	–
	הלשכה המשפטית, משרד האוצר

	יוסי אדלשטיין
	–
	מנהל אגף לזרים, משרד הפנים

	לאוניד קוגן
	–
	רשות האוכלוסין וההגירה, תובע ראשי מנהל מחלקה, משרד הפנים

	יפעת פריימן
	–
	רשות האוכלוסין וההגירה תובע, משרד הפנים

	יוסי שבת
	–
	סגן מנהל אגף, משרד הבינוי והשיכון

	מאיר דוד
	–
	מנהל תחום אכיפה לעובדים זרים, משרד התעשייה, המסחר והתעסוקה

	עו"ד לינור דויטש
	-
	יועמ"ש, התאחדות האיכרים

	אברהם דניאל
	–
	מנכ"ל, איגוד מגדלי הפרחים

	אברהם הראובני
	–
	לשכה פרטית לתיווך כ"א זר לחקלאות


<ייעוץ משפטי: >
אפרת חקאק
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
<היו"ר דוד רותם:>
בוקר טוב. חוק עובדים זרים (תיקון מס' 14) (העסקה שלא כדין – הגברת האכיפה), התש"ע-2012. בבקשה, גברתי.
<אפרת חקאק:>
קודם כול, הוחלט לא לדון בעניין סגירת תיק מותנית במסגרת החוק הזה, ובמקום נקיים את הדיונים בהצעת החוק הכללית לעניין סגירת תיק מותנה.

נתחיל עם הסעיפים. נשארו לנו ארבעה סעיפים: הסעיף הראשון מדבר על קנס מינימום לעבירה לפי סעיף 2(א) לחוק עובדים זרים. 2(א) קובע שמעביד שהעביד עובד זר, שאינו רשאי לעבוד בישראל מכוח חוק הכניסה לישראל ומעביד אשר העביד עובד זר בניגוד להוראות סעיף 1יג, שזה בניגוד לתנאי ההיתר, דינו – כפל הקנס. לפניכם הסעיף הרלוונטי.

הממשלה מבקשת לקבוע קנס מינימום לעבירה הזאת. בהצעה הממשלתית המקורית הקנס המוצע היה 10,000 שקל ליחיד ו-25,000 שקל למשלח ידו של המעביד. הנוסח החדש של משרד המשפטים מבקש לקשור את קנס המינימום לסכום של העבירה המינהלית. אני גם אזכיר שבדיונים הקודמים הממשלה חשבה שהיא תבטל את העבירה המינהלית לפי הסעיף הזה, ובגלל שאנחנו לא דנים בסגירת תיק מותנית, העבירה המינהלית נשארת.
אם כבר נקבע קנס מינימום, ביקשנו להוסיף מקסימום לקנס המינימום הזה, שזה 25,000 שקלים, כי אנחנו חושבים שלא ראוי להגביל את בית המשפט בצורה כל כך דרמטית ואם כבר קובעים קנס מינימום, שיישאר בפרופורציות.
כמו שנאמר גם בדיונים הקודמים, אנחנו לא בטוחים שקנס מינימום בכלל נדרש לסעיף הזה. ממה שראינו מהנתונים שהובאו בפני הוועדה, ככל שאין הסדר טיעון וככל שהתיק מגיע לבית המשפט בזמן סביר, אין בעיה בקנסות שמטיל בית המשפט, מה עוד שכל הנושא של קנס מינימום לא מסתדר עם חוק הבניית שיקול הדעת השיפוטי בענישה שהוועדה הזאת חוקקה לא מזמן. זה הסעיף הראשון.

האם אתה רוצה שאני אעבור על כולם?

<היו"ר דוד רותם:>
לא. אני רוצה קודם כול לדעת מה קורה עם הסעיף הזה של הנכים. דיברנו עליו ואמרתם שתכניסו אותו. דבר שני, אני רוצה לדעת מה קורה עם הדרישות של שי חרמש. 

<יפעת רווה:>
אני אתחיל מהעניין של שי חרמש.

<היו"ר דוד רותם:>
קודם כול, תתחילו עם הנכים. זה יותר פשוט.
<יפעת רווה:>
בנושא של הנכים היתה התדיינות אצלנו בזמנו. מה שנמסר לנו – ותקן אותי ליאוניד – שבפועל אין בעיה אמיתית, שהם לא מטילים קנסות באופן אמיתי במקרים של באמת נכים וסיעודיים.

<היו"ר דוד רותם:>
אני לא קונה את זה. אני מבין שהם אנשים טובים והם לא נותנים את הדוחות האלה, אבל אני רוצה את זה כהוראת חוק. מחר אני אחליף את ליאוניד והמצב יהיה גרוע מאוד. אני לא יכול לסמוך על זה שהוא אדם טוב.

<יפעת רווה:>
מה שאמרתי זו היתה עמדת הממשלה בהתייעצות. הרי כל הדברים האלה בהתייעצות עם כל המשרדים. בזמנו הבאנו את זה למשנה ליועץ המשפטי לממשלה, עקב ויכוחים שהיו בנושא הזה.

<היו"ר דוד רותם:>
איזה משנה?

<יפעת רווה:>
המשנה הקודמת, רחל גוטליב.

<היו"ר דוד רותם:>
אני אכניס סעיף, אני כבר אומר לכם.
<לאוניד קוגן:>
צריך לראות את הסעיף.

<יפעת רווה:>
אם אני מבינה נכון זה סעיף שמדבר על החרגה מפורשת.
<היו"ר דוד רותם:>
של נכים.
<יפעת רווה:>
מעונש המינימום?
<היו"ר דוד רותם:>
מעבירה.

<יפעת רווה:>
מכל העבירה?

<היו"ר דוד רותם:>
תבינו שיש נכה, יש לו עובד זר והעובד הזר בורח לו. הוא יכול אחת משתיים, או שהוא נשאר תקוע בבית במיטה והוא לא יכול לזוז, או שהוא לוקח מישהו שהוא עובד זר שברח מהמעביד שלו ומעסיק אותו שלא כדין. אני רוצה שזה לא יהיה שלא כדין.
<לאוניד קוגן:>
שזה לא יהיה בכלל עבירה?

<יפעת רווה:>
שזה לא יהיה בכלל עבירה, זה אומר שאם אותו נכה לוקח עובד זר, מעסיק אותו לצורכי משק בית  זה מוחרג.
<היו"ר דוד רותם:>
לא, זה יהיה רק לצורך הטיפול הסיעודי, לא למשק בית. זאת אומרת, ההחרגה תהיה רק לטיפול סיעודי.
<יפעת רווה:>
זה גם שונה מהמצב כיום. בזמנו דיברת על החרגה מעונש המינימום. זה מה שאני זוכרת שדובר אז – להחריג מעונש המינימום.
<גלעד סממה:>
אדוני היושב-ראש, בהצעת החוק אנחנו מדברים על הגברת האכיפה ועל החמרת הענישה. בעניין ההעמדה לדין יש כאן ירידה למדיניות של התביעה. ליאוניד כאן יתקן אותי אם אני טועה, אני לא חושב שיש לך הרבה מקרים כאלה אם בכלל. בזמנו דובר בוועדה על החרגת אנשים עם מוגבלויות מעונש המינימום שאנחנו מבקשים כאן, אנחנו לא מבקשים לקבוע כאן עכשיו עבירות חדשות.
<היו"ר דוד רותם:>
נחריג אותם מעונש המינימום.
<גלעד סממה:>
בסדר גמור. גם בזמנו הסכמנו לזה.
<יפעת רווה:>
לא כל המשרדים.

<היו"ר דוד רותם:>
הסכמתם וחזרתם וכתבתם מכתב, אבל זה בסדר. אתם לא צריכים להסכים - - -

<יפעת רווה:>
כשאנחנו חורגים מעמדת הממשלה, אנחנו רוצים שתהיה הסכמה של כל המשרדים.

<היו"ר דוד רותם:>
אתם יכולים שלא להסכים. מקסימום, מי שירצה שיגיש איזו הסתייגות, ואני אפיל אותה ממילא.

<גלעד סממה:>
בדיוק, הוועדה תקבע. המשרדים הרלוונטיים יחשבו שיש מקום להסתייגות, יגישו הסתייגות.

<היו"ר דוד רותם:>
אין שום ספק. הלאה.

<יפעת רווה:>
גם האוצר מסכים, אז ודאי שאנחנו מסכימים להחרגה מעונש המינימום.

<היו"ר דוד רותם:>
אני יודע שהאוצר מסכים, כי באוצר הם אנשים הגיוניים כשזה לא עולה להם כסף.

<יפעת רווה:>
אני מסכימה אתך.

<אפרת חקאק:>
השאלה אם יש צורך להחריג דווקא את המקרה הזה ככל שאתה מאפשר לבית המשפט בכל מקרה להקל בעונש מטעמים מיוחדים.

<היו"ר דוד רותם:>
אני רוצה פה לכוון את בית המשפט.

<אפרת חקאק:>
איך היית רוצה להכניס את זה?

<היו"ר דוד רותם:>
על הניסוח אני אחשוב ואגיד לך, אני לא יודע כרגע.

<אפרת חקאק:>
האם אתה רוצה שבית המשפט יראה את זה כטעמים מיוחדים שיירשמו?
<היו"ר דוד רותם:>
לא, כי אני רוצה שבית המשפט יראה את זה כטעמים מיוחדים, הם לא צריכים לרשום כלום. טעמים מיוחדים שיירשמו, הרי אני מכיר את הסיפור הזה.
<יפעת רווה:>
כשזה העסקה לצורך סיעוד.
<היו"ר דוד רותם:>
כן, רק לצורך סיעוד.

<יפעת רווה:>
הדבר השני זה הדבר שעלה על-ידי חבר הכנסת שי חרמש.
<שי חרמש:>
יש לי שתי הערות. לא אכפת לי שתתחילי מהראשונה, אני אשלים.
<יפעת רווה:>
אתה מתכוון לניוד של העובדים?

<שי חרמש:>
גם.

<יפעת רווה:>
אני לא אשיב לעניין של הניוד, על זה ישיב המשרד הרלוונטי. לפי המכתב עלה כאילו בדלת האחורית אנחנו מכניסים עונש מינימום על כל העבירות, זו לא היתה הכוונה. סעיף 2 מחולק לסעיף א' ולסעיף ב'. נכון שסעיף 2 כולל גם העבדה בניגוד לתנאי היתר, אבל סעיף קטן (ב) הוא סעיף ספציפי שקובע את כל העבירות שבסיבוב הקודם נותרו כעבירות מינהליות והענישה היא שונה, כך שלא היתה שום כוונה להחיל את עונש המינימום על חלק ב'. זה ויכוח שונה. יש כאלה שטוענים שגם את זה צריך אולי. מכל מקום, ההחלטה בכל ההצעה הממשלתית של סגירת תיק מותנית שבמקומו בא ההסדר עכשיו, דובר רק על העבירה של העסקת עובד זר והעסקה בניגוד לתנאי היתר לפי 2א.
<שי חרמש:>
על תנאי ההיתר אנחנו נדבר, גם זה סיפור.

<יפעת רווה:>
תנאי ההיתר אני יודעת. לא אני אשיב על זה. מכל מקום, להבנתי כיוון של-ב' יש ענישה נפרדת לכל העבירות, אני לא אקרא להן קטנות, אלה עבירות של תנאי ההעסקה, הן נכללות ב-ב', לכן את עונש המינימום קבענו רק לגבי 2א על שני חלקיו.

<שי חרמש:>
אפשר למחוק את מה שכתוב פה. "קנס כאמור בסעיף קטן (א) לא יפחת מסכום של פי שניים משיעור הקנס" וכו' וכו'. הסעיף הזה מיותר.

<יפעת רווה:>
למה הוא מיותר?

<שי חרמש:>
ובלבד שלא חל סעיף 2?
<היו"ר דוד רותם:>
מה זה סעיף 2?

<שי חרמש:>
(ב). 

<יפעת רווה:>
אתה מתכוון "ובלבד שלא חל סעיף 2ב(ב)? לדעתי זה מיותר, זה ברור ומובן מאליו, אבל שהייעוץ המשפטי יגיד - - -
<שי חרמש:>
זה מיותר לך, זה לא מיותר לחקלאי בעין חצבה - -

<יפעת רווה:>
מה שהייעוץ המשפטי יגיד.

<שי חרמש:>
- - שמגיע אליו פקח ועושה לו פרשנויות. הוא לא משפטן, הוא חקלאי.

<אפרת חקאק:>
השאלה, מה מפריע לך? האם אתה יודע שהם קובעים בתנאי ההיתר מעשים שהם בעצם ב-2(ב)?

<שי חרמש:>
ברור לי דבר אחד. יש חוק קנסות מינהליים שהעברנו בכנסת הקודמת, בסיועו של העורך-הדין המלומד, חבר הכנסת דודו רותם, שקבע ממש קנסות מינהליים. היית שותף אתי עד לחוק. יהיה פה מצב שבו פקח מגיע לשטח, חקלאי לא מבין לא מימינו ולא משמאלו, ותוקעים לו ואומרים לו שזה סעיף שהוא לא מכיר. שיהיה ברור דבר אחד, שקנסות מינהליים נשארים בקנסות מינהליים, בסעיף 2(ב), ואין עליהם כפל, שיהיה כתוב ברור. מותר להיות פרנואיד.
<היו"ר דוד רותם:>
מה זה 2(ב)? אני לא מבין על מה אתה מדבר.

<יפעת רווה:>
אני אסביר. מה שחושש ממנו חבר הכנסת חרמש – 2(ב) מדבר על כל מיני קנסות שהם היום קנסות מינהליים לא בדרגה הכי גבוהה.

<יובל צלנר:>
תני דוגמאות לקנסות כאלה. מה הדוגמאות?

<יפעת רווה:>
שהוא לא עשה לו ביטוח רפואי.

<שי חרמש:>
טופסי הביטוח הרפואי לא נמצאים בידי המעביד באותו רגע בשטח.

<יפעת רווה:>
מגורים לא הולמים. זאת אומרת, זה יכול להיות דברים חמורים, זה יכול להיות דברים פחות חמורים. מגורים לא הולמים לטעמי זה מאוד חמור, אבל יש גם דברים פחות חמורים. אין מחלוקת שהקנסות יותר נמוכים. 
2א(2) שמדבר על עצם ההעסקה כולל ביחד העסקה והעסקה בניגוד לתנאי ההיתר. יש חפיפה במקרים מסוימים בין תנאי ההיתר לבין אותן עבירות שהן עבירות לפי 2(ב), זאת אומרת, המגורים לא הולמים וכו'. ולכן החשש של חבר הכנסת חרמש, שעל אף שיש לנו עבירות מינהליות ולא התכוונו להחיל את כפל הקנס על מה שהיום עבירות מינהליות מהדרגה היותר נמוכה, בדלת האחורית, כיוון שאנחנו קובעים קנס מינימום להעסקה בניגוד לתנאי היתר, זה יעלה גם את הקנס. אני טוענת שזה לא נכון, מפני שלכל 2(א) יש עונש גבוה יותר ול - - -
<היו"ר דוד רותם:>
את ישנה טוב בלילה, שי חרמש לא ישן טוב בלילה. מה אכפת לי לתת לו את זה כשאתם ממילא מתכוונים לאותו דבר? אני אתן לו את זה.
<יפעת רווה:>
אני  מבינה, בגלל זה אמרתי שהייעוץ המשפטי יגיד אם צריך את זה או לא.

<היו"ר דוד רותם:>
בסוף סעיף (א1) יהיה כתוב: ובלבד שעל מעשים האמורים בסעיף 2(ב) - - -
<יפעת רווה:>
שאינו נכנס בגדר 2(ב).

<אפרת חקאק:>
נעבוד על הנוסח.

<שי חרמש:>
יפעת, בעניין הזה סידרת לי שינה שקטה עד 01:00 בלילה, עכשיו צריך לסדר מ-01:00 עד 06:00.
<היו"ר דוד רותם:>
אם אתה לא ישן מ-01:00 עד 06:00 זה לא רע...

<אברהם מיכאלי:>
הוא לא ישן בגלל דברים אחרים, לא בגלל עובדים זרים.

<היו"ר דוד רותם:>
מה הנושא השני? שי. את זה פתרנו.
<שי חרמש:>
הנושא השני, ופה אני פונה דווקא לליאוניד ולחברים שעסוקים באכיפה בשטח: לא תמיד יש סינכרוניזציה בין קצב הבשלת המשמש לבין הקצב שבו פקידי משרד הפנים מצליחים ליצור איזון תיקים. זה לא בסינכרוניזציה – לפעמים המשמש מבשיל קודם וצריך להוריד אותו. בשעה זו שאנחנו מדברים כרגע אין בערבה צורך בעובדים זרים, או אין בערבה צורך כרגע בנפח גדול של עובדים זרים. לעומת זאת, יש צורך מיידי בקטיף המשמש בגליל. האינטרס העליון של משרד הפנים ושל כולם - - -
<אברהם מיכאלי:>
למה זה עולה 25 שקלים?

<שי חרמש:>
על המחירים נדבר אחר-כך.

<היו"ר דוד רותם:>
רגע. תעזוב.

<שי חרמש:>
קצב איזון התיקים, למי שיודע על מה אני מדבר, לא תמיד תואם את קצב הצרכים בשטח. מצד שני, יש עניין עצום לרשות ההגירה ולכולנו לקדם ניודים כמה שיותר מהר. זה פשוט חוסך דרישה לכוח-אדם. נגמרת עונה במקום אחד, צריך להעביר לעונה שנייה. היות ואי-אפשר לחכות עם המשמש, ומשמש כמשל, מתבצעים לפעמים ניודים לפני שתיקי איזון גמורים ולפני ההיתרים. זאת עבירה שעליה יש קנס של 5,000 שקל.
<היו"ר דוד רותם:>
חבל. אני חושב שצריך להטיל הרבה יותר מ-5,000 שקל. הייתי מעלה.

<שי חרמש:>
דקה, דקה לפני שאתה מעלה, תקשיב לי, אולי תשתכנע שצריך להוריד. פה כרגע נוצרת מציאות שהיות ובסעיף 2(ב), בעבירות על-פי ההיתר, לא כלול נושא של ניוד, אנחנו צריכים להיות במצב שבו חקלאים שמעבירים בהסכמה מהערבה לגליל, בהסכמת העובד, בהסכמת המעסיק הדרומי, בהסכמת המעסיק הצפוני להגיע לעונת הקטיף, עשויים - - -
<היו"ר דוד רותם:>
בקיצור, במקום על קבלני קולות אתה מדבר על קבלני כוח-אדם.

<שי חרמש:>
מה זה קבלני קולות?

<היו"ר דוד רותם:>
זה מה שעשית לפני חודש.

<שי חרמש:>
דודו, זה לא צחוק.

<היו"ר דוד רותם:>
שי, לא יעלה על הדעת, אני מצטער. נתתי לחקלאי בערבה ארבעה עובדים זרים, כי הוא הגיש לי מסמכים והראה לי שהוא צריך אותם. אני לא מביא עובדים זרים בשביל הכיף. אני לא מוכן שהוא ייקח את העובדים הזרים האלה וישלח אותם לגליל. אותו אחד מהגליל שיפנה הרבה קודם - - -
<שי חרמש:>
סליחה, הם לא עומדים בקצב. 
<היו"ר דוד רותם:>
אדוני, מה זה לא עומדים בקצב?

<שי חרמש:>
היום, במאי, תיקי האיזון לא גמורים. בחייך, על מה אתה מדבר?
<היו"ר דוד רותם:>
מתי פנו אליהם?

<שי חרמש:>
צריך לגמור אותם בינואר. תיקי האיזון לא גמורים.

<אברהם דניאל:>
עכשיו אין ניוד.
<שי חרמש:>
דודו, תן לי להסביר את הטכנולוגיה. צר לי שמ-120 חברי כנסת יש אחד שמבין על מה מדובר, עכשיו גם אתה תבין ויהיו שניים. נוצר מצב שבו לקבל מכסה אתה צריך שפקיד במשרד הפנים ייקח את א', ב', ג' ו-ד' יסכם את זה ויגיד: מגיעים לך ארבעה עובדים וחצי. זה נעשה משנה קלנדרית לשנה קלנדרית. מה אפשר לעשות שהחקלאות היא לא קלנדרית? אחד מתחיל במרץ, אחד במאי ואחד בדצמבר. נוצר מצב אבסורדי - - -
<היו"ר דוד רותם:>
אתה גומר את החקלאים.
<אברהם הראובני:>
זה לא נכון, הוא צודק בהחלט.
<שי חרמש:>
אני לא גומר את החקלאים, אני הולך להציל את העסק. תן לי להבהיר לך את העניין. היות שהפקידות לא מסונכרנת ולא תמיד עובדת בקצב, יש לנו היום חקלאים שכרגע, ב-21 במאי, נמצאים בלי תיקי איזון באמצע העונה.
<היו"ר דוד רותם:>
אתה יודע מה אתה עושה עכשיו?
<שי חרמש:>
קנס ממילא מוטל. מוטל קנס של 5,000 שקל על כל עבירה כזאת. למה 25,000?
<היו"ר דוד רותם:>
אתה אומר למשרד הפנים דבר נורא פשוט - - -

<גלעד סממה:>
סליחה, סליחה. אנחנו לא אומרים - - -
<יפעת רווה:>
איפה 25,000 ? מדברים על 10,000.

<היו"ר דוד רותם:>
רגע, רגע, רגע. רבותי.

<שי חרמש:>
זה לא סכום קטן, יפעת זה בערך משכורת נטו שלנו.

<גלעד סממה:>
אנחנו מדברים כאן על פי שניים מהקנס המינהלי. פי שניים מהקנס המינהלי זה לא 25,000 שקלים. 5 כפול 2 זה 10,000 שקלים.

<קריאות:>
- - -

<שי חרמש:>
אם היה לך 25,000 שקלים, היית מוכן לשלם על משהו אידיוטי?
<גלעד סממה:>
אני מזכיר שאנחנו עוד ניתן סמכות לבית המשפט - - -

<היו"ר דוד רותם:>
אתה יודע מה יקרה לך עכשיו? 

<שי חרמש:>
לא יקרה לי, זה קורה, רק עכשיו גם ישמעו – פי שניים.

<היו"ר דוד רותם:>
לא. כאשר הם מסכמים על העובדים שאתה צריך, הם פשוט ייקחו את חצי השנה. הם יגידו: אדוני, מכיוון שהעונה אצלך היא חצי שנה - - -

<שי חרמש:>
הם עושים את זה ממילא, מאפשרים לי את הניוד. דודו, תן לי רגע להבהיר לך מה זה ניוד. עובד תאילנדי מגיע ל-12 חודש, ברור לגמרי שבין דצמבר למאי הוא צריך להיות בערבה, ברור לגמרי שבאמצע מאי הוא צריך לעלות למשמשים בגליל, ברור בתיקי האיזון שמאפשרים לעובד ההוא להיות בערבה בחורף ולעלות לגליל בקיץ ולחזור לערבה בחזרה בחורף. זה חוקי, זה רגולרי, על זה הם אחראים. מה אני יכול לעשות שהקצב שלהם לא מסונכרן עם המשמש? אין מה לעשות. עכשיו כשמציעים דבר כזה, יש עליו קנס, הקנס הוא 5,000 שקל. זה לא קנס קל, חביבי. אני לא יודע כמה אתה משתכר, אין לי הדיווח. 5,000 שקל זה לא דבר פשוט. על 10 עובדים זה 50,000 שקל. אתה בא ואומר על דבר שהוא טכני, כי ממילא תסדר את זה, כי מתישהו תקום בבוקר ותגמור את זה, זה יכול להיות ביוני, שאתה תלבין את זה, אבל תלבין את זה אחרי שהוא שילם 100,000 שקלים. מה אנחנו עושים? אנחנו השתגענו?
<אברהם הראובני:>
שי, זה לא רק איזון תיקים.

<גלעד סממה:>
אני יכול להשיב? אנחנו לא באים לשנות את הקנס המינהלי, הקנס המינהלי נשאר אותו דבר. אם הם משלמים היום את הקנס המינהלי, ממילא לא עשינו כאן שום שינוי. במה אנחנו עושים שינוי? אנחנו עושים שינוי אחד, שאם זה מגיע לבית המשפט, בית המשפט יטיל קנס מינימום על מי שהוא מרשיע. במקרה שהוא מרשיע את אותו אדם, בית המשפט יכול מטעמים מיוחדים שיירשמו גם להוריד מקנס המינימום. קנס המינימום כאן הוא לא 25,000 שקלים במקרה הזה, אלא הוא 10,000 שקלים.
<שי חרמש:>
הוא "רק" 10,000.

<גלעד סממה:>
הוא 10,000 שקלים - - -

<שי חרמש:>
"רק". תגיד גם "רק".

<גלעד סממה:>
רק למי שהורשע אחרי שבית משפט בדק, ויש סמכות לבית המשפט גם לרדת מ-10,000 שקלים.
<יובל צלנר:>
למה אתה צריך להגדיל את זה?
<היו"ר דוד רותם:>
סליחה. רבותי, סליחה. עורך-הדין סממה, יש לי שאלה אליך. האם נכונה הטענה של חבר-הכנסת חרמש שאת תיקי האיזון היה צריך לגמור בינואר ולא גמרו אותם עד היום בגלל סחבת ברשות האוכלוסין?
<גלעד סממה:>
אני לא מכיר את הנתון הזה. אני לא יודע.
<שי חרמש:>
אתה מוכן לעצור שנייה?

<קריאה:>
תעצור את הדיון. חבר הכנסת חרמש - - -

<קריאות:>
- - -

<לינור דויטש:>
תרים עכשיו טלפון למשרד החקלאות.

<היו"ר דוד רותם:>
רגע. רגע. רגע. לא קיבלת רשות דיבור, ואת לא מדברת.
<גלעד סממה:>
חבר הכנסת חרמש, אני ממשרד המשפטים, אני לא ממשרד הפנים. יש כאן נציגים של משרד הפנים, ואם יש כאן נציגים של משרד הפנים, הם ישיבו.
<היו"ר דוד רותם:>
תיכף תשמע. נשאל אותם.

<גלעד סממה:>
אני גם רואה כאן מכתב שהועבר לשי חרמש לפני כמה ימים בנושא הזה בדיוק, ואני מצטט: בכל האמור להצעתך לשינוי נוהל הניוד, הריני לעדכנך כי נוהל הניוד עודכן לאחרונה בפברואר ,2012 בתיאום ושיתוף כלל הגורמים הרלוונטיים. הנוהל מאזן מכלול שיקולים, ביניהם חובות המעסיק לדאוג להיתר כדין לעובד ספציפי הרשום לשמו, מחד גיסא, ולאפשר גמישות בהעסקה, מאידך גיסא.
<היו"ר דוד רותם:>
אין ספק. מה שקורה זה שאת הנוהל הזה הם לא מצליחים לקיים.

<אברהם הראובני:>
זה לא מתבצע.

<גלעד סממה:>
יש כאן נציג של משרד הפנים, אפשר להפנות את השאלה גם אליו.

<שי חרמש:>
משרד הפנים גמר את כל איזון התיקים ב-21 במאי.

<היו"ר דוד רותם:>
סליחה.

<שי חרמש:>
אני עוזר לך.

<היו"ר דוד רותם:>
אל תעזור לי.

<שי חרמש:>
אני מפסיק.

<היו"ר דוד רותם:>
בדיוק. תפסיק לעזור לי. 

<לאוניד קוגן:>
בתור נציג של הרשות אינני יכול להשיב לעניין הניוד עצמו, צריך להיות פה נציג של ראש מינהל אכיפה וזרים והוא לא נמצא פה. אין לי נתונים ואין לי בקיאות בעניין הזה. מה שכן, למיטב ידיעתי והבנתי, ככל שהרשות לא מסתדרת עם המועדים, היא נותנת הארכות גורפות בעניין ההיתרים, וכמובן אם מתברר שההפרה בוצעה בתנאים שהרשות לא עמדה בזמנים או בהתחייבויות אלה ואחרות, בכלל לא מוטל קנס.

<אברהם דניאל:>
מה אתה אומר?

<היו"ר דוד רותם:>
אני לא זוכר שהרשיתי לך לדבר.

<לאוניד קוגן:>
זה מה שאני אומר בתור - - -

<היו"ר דוד רותם:>
הדבר הוא נורא פשוט - - -

<לאוניד קוגן:>
כמובן אם זה יובא לעיונו של בית המשפט, הוא מכריע. אם הוא ימצא לנכון לקבוע שהרשות היא שהתרשלה פה, אותו חקלאי, אותו נקנס, אותו נאשם, יזוכה.

<היו"ר דוד רותם:>
הבעיה שלי היא שאני אקבל קנס, אני אבקש להישפט, ואז לא יגעו בתיק שלי, ישימו אותו בצד, יגיע תאריך המשפט, אני לא אוכל להראות אישור, כי יגידו לי: אדוני, בשלב זה אנחנו לא מטפלים בתיק שלך, כי אתה בבית משפט, וזה מפחיד אותי.
<לאוניד קוגן:>
זה לא קנס חלוט, ומשהוגשה בקשה להישפט זה לא קנס חלוט, ולכן ממשיכים לטפל בהיתרים.

<היו"ר דוד רותם:>
כשאני הולך לבית משפט, כשהתיק שלי בבית משפט, לא מטפלים בי.

<לאוניד קוגן:>
למיטב ידיעתי זה לא נכון.

<היו"ר דוד רותם:>
האם אתם יכולים לבדוק את זה? להתקשר לבן-עמי ולבדוק האם אתם עומדים בזמנים?
<לאוניד קוגן:>
אני יכול לבדוק, פשוט זה יהיה טלפון שבור.

<היו"ר דוד רותם:>
הוא לא יהיה שבור, תאמין לי.

<לינור דויטש:>
כבוד היושב-ראש, אפשר?
<היו"ר דוד רותם:>
כן, בבקשה.

<לינור דויטש:>
תודה. אני היועצת המשפטית של התאחדות האיכרים. הוא אמר שאם יש בעיה, הרשות יודעת שיש מקרים שחקלאי נאלץ לשלם קנסות. אנחנו מכירים מקרים פרטניים, שעד עכשיו, ה-21 במאי, לא הסתיים עדיין איזון התיקים, בגלל מקרים טכניים. החקלאי לא מקבל אישור להעביר, למרות שזה בהסכמה של המעביד, של החקלאי, של העובד – כולם מסכימים והוא לא מקבל אישור טכני. הוא הגיש בקשות, לא עונים לו, ובגלל זה הם מקבלים קנסות והיו צריכים לשלם. המצב המוצע הוא לא הגיוני.

<היו"ר דוד רותם:>
הוא נורא הגיוני. יש לי אוטו, אני נוסע ירושלים-תל-אביב, נורא קשה לי לנסוע 100 קילומטר בשעה, נורא קשה לי, כי האוטו נוסע לבד, אני לא צריך אפילו לגעת בו, תופס אותי שוטר ונותן לי דוח. כשאין לך אישור, אתה לא מעביר את העובדים, אתה לא מנייד אותם. זה החוק.
<לינור דויטש:>
נכון, אבל המצב של החקלאות שונה ממצד של רכב.
<היו"ר דוד רותם:>
יכול להיות שהמצב של החקלאות שונה. רבותי היקרים, לא הייתם צריכים להסכים מלכתחילה למכסות.

<לינור דויטש:>
אי-אפשר לתקן טעויות שכבר נעשו, אבל הפואנטה היא שכרגע - - -

<היו"ר דוד רותם:>
כשעושים טעויות, משלמים על זה לאורך זמן.

<לינור דויטש:>
אנחנו מנסים, מנסים לתקן, אבל כשירק נרקב על השיח זה או שתאבד את הפרנסה שלך לכל השנה או שתנייד את העובד בלי שתקבל אישור, אתה מעדיף לנייד את העובד. מדברים פה על פירות שנרקבים על העצים.

<היו"ר דוד רותם:>
את אומרת שהוא אומר שהוא יפסיד את ההכנסה שלו לכל השנה, אז הוא ינייד את העובד.

<שי חרמש:>
בדיעבד הוא יקבל את האישור, כשהפקידים יגמרו לעשות איזון תיקים.

<היו"ר דוד רותם:>
אם הוא יקבל, שלא ישלם, שילך לבית משפט.

<לינור דויטש:>
זה עלויות. החקלאים האלה לא מגדלים כסף על העצים.

<שי חרמש:>
דודו, המקצוע שלך הוא מקצוע מאוד מכובד, לא הייתי מציע שתגדל משמש, אני מציע שמגדלי משמש יגדלו משמש ומשפטנים ישבו בבתי משפט. אתה רוצה את זה הפוך, שיבלו בבתי משפט? הם מספיק מבלים בבתי משפט. אפשר לבקש שתעזבו אותנו בשקט? די, מספיק. די. 5,000 שקל.
<לינור דויטש:>
זה מספיק כסף 5,000, לא צריך להכפיל את זה.
<שי חרמש:>
על מה? הוא שדד? הוא בעל? הוא מעל? הוא שגל? מה הוא עשה?

<היו"ר דוד רותם:>
לא הבנתי. האנשים האלה משלמים את הקנס או לא משלמים?

<שי חרמש:>
בטח.

<היו"ר דוד רותם:>
אז אין להם בעיה של הכפל. הכפל הוא רק כשמגיעים לבית משפט.

<לינור דויטש:>
יש אנשים שמגישים עררים, שמתנגדים, יש סוגיות עם זה.
<היו"ר דוד רותם:>
הם מגיעים לבית משפט?

<לינור דויטש:>
חלקם, אבל זה עלויות.

<שי חרמש:>
למה שיגיעו לבית משפט?

<לינור דויטש:>
למה להגיע לבית משפט? למה?

<שי חרמש:>
יפעת רווה, את הסנגורית שלי פה, את יודעת את זה. יחד אתי לפני שנתיים - - -

<יפעת רווה:>
אני גם הסנגורית שלהם.

<שי חרמש:>
לא. את סנגורית שלי, כבר דיברנו על זה. את מייצגת אותי פה. לפני שנתיים בתיאום אתך העברנו את חוק קנסות מינהליים, הגענו לחוק מידתי. הגענו להסכמה עם כל הגורמים, היה מאוד מסובך, על רמה מתקבלת על הדעת. אולי לא מתקבלת על הדעת, אבל מתקבלת על הדעת של קנסות מינהליים. החוק הזה קיים, הקנסות קיימים. תעזבו את ההכפלה. למה להכפיל?
<יובל צלנר:>
כמתבונן מהצד אני חייב להגיד שאני לא מצליח להבין למה צריך את ההכפלה הזאת.
<היו"ר דוד רותם:>
אם אתה מקבל את הקנס ואתה משלם – תודה רבה, שילמת את ה-5,000 שקל - - -
<אברהם דניאל:>
למה שאני אשלם בכלל?

<לינור דויטש:>
עכשיו זה יהיה מוכפל, עכשיו זה יהיה 10,000.

<היו"ר דוד רותם:>
לא נכון. אם אתה רוצה ללכת לבית משפט - - -

<קריאה:>
לערער.

<היו"ר דוד רותם:>
לא לערער, לבקש להישפט, אז בית המשפט ייתן לך כפל קנס.

<יובל צלנר:>
למה הוא צריך לעבוד דאבל ג'פרדי?

<היו"ר דוד רותם:>
מסיבה נורא פשוטה – בית המשפט עולה כסף.

<שי חרמש:>
יש לך בעיה עם עורך-דין, לא עם חקלאי, תיזהר.
<היו"ר דוד רותם:>
שלחת אותו לגדל משמש, כבר ראיתי.

<יובל צלנר:>
הוא יודע, כי אני נצר למשפחת חקלאים, בגלל זה הוא מנצל את זה. זה בסדר. אני באמת חייב להגיד לכם שטיפסתם על איזה עץ שאני לא בטוח שמישהו מבין איך לרדת ממנו, כי אני לא מצליח להבין את ההיגיון. ירצה בית משפט לקבוע, יקבע כפל קנס. אין פה מניעה שבית המשפט יקבע קנס כפול ומשולש ואפילו מחומש.
<היו"ר דוד רותם:>
אני לא רוצה שאנשים ירוצו לבית המשפט. 
<אברהם מיכאלי:>
זה קורה בהרבה ענפים, לאו דווקא בענף החקלאות. מי שהולך לבית המשפט – משלם.

<היו"ר דוד רותם:>
אני רוצה להפוך את זה לעבירה מינהלית ושלא ירוצו לבית המשפט.

<יובל צלנר:>
ברגע שאתה ניגש לבית המשפט, אתה לוקח צ'אנס מלכתחילה, כי בית המשפט רשאי לתת קנס עד פי חמישה לשיטתכם. מדוע אני צריך לכבול את ידיו של בית המשפט לקבוע מלכתחילה ואני קובע?

<היו"ר דוד רותם:>
בהבניית שיקול הדעת אני כובל את בית המשפט בהרבה דברים. אני רוצה להגיד לבית המשפט: אם אדם לא שילם, אלא בא לבלבל לך את הראש, תכפיל לו את הקנס. אני עוד מעט עושה את זה גם בעבירות תעבורה.
<יובל צלנר:>
ידידי חבר הכנסת רותם, אני מניח שבית המשפט חכם מספיק כדי להבין שאם אדם מבלבל לו את המוח סתם, הוא מבזבז את זמנו לריק, הוא ישית עליו קנס גבוה יותר, יש לו הסמכות. מדוע אני צריך מלכתחילה לכבול את ידיו?
<היו"ר דוד רותם:>
כי אני רוצה לומר לבית המשפט: אני רוצה שתכפיל את הקנס. כן, לאוניד.
<לאוניד קוגן:>
יש לי תשובה חלקית. יוסי אדלשטיין יבוא. הוא נמצא בוועדת הקליטה. הוא ייתן תשובה לעניין הניוד.
<שי חרמש:>
לא עניין הניוד, לעניין האיזון.
<היו"ר דוד רותם:>
אל תפריע לו.

<יובל צלנר:>
היושב-ראש, אני לא בטוח שזה חוקתי מה שאתה אומר.

<לאוניד קוגן:>
לגבי מי שהוטל עליו קנס מינהלי והוא הגיש בקשה להישפט, מטפלים בו. לא מטפלים באלה שבעלי קנסות חלוטים, שחלף מועד התשלום, לא הוגשה בקשה לביטול ולא הוגשה בקשה להישפט.
<שי חרמש:>
אם אתה משלם - - -

<לאוניד קוגן:>
אם אתה משלם, כופרה העבירה.
<היו"ר דוד רותם:>
אז זה קנס חלוט.

<לאוניד קוגן:>
זה לא חלוט, כופרה העבירה. אין עבירה.

<היו"ר דוד רותם:>
אחרי חודש נותנים לי את האישור. האם מחזירים לי את הכסף?
<שי חרמש:>
מה פתאום.

<לאוניד קוגן:>
הוא שאל משהו אחר.

<היו"ר דוד רותם:>
זה שהוא לא מבין מה לשאול, אני יודע, לכן אני שואל.
<לאוניד קוגן:>
אני מתבלבל בין שתי השאלות. אני רוצה להבין. היתה שאלה האם ממשיכים לטפל בחקלאי שהוטל עליו קנס מינהלי והוא הגיש בקשה להישפט.

<שי חרמש:>
לא, השאלה היתה כך. הוא שילם וכעבור חודש קיבל איזון תיקים שמגיע לו. האם תחזיר לו את הכסף? התשובה היא לא.

<לאוניד קוגן:>
לא הבנתי מה זה שילם וקיבל איזון תיקים.
<שי חרמש:>
הוא שילם את הקנס, כדי לא לקחת סיכון. כעבור חודש, ביולי, הפקיד במשרד הפנים גמר את האיזון תיקים.
<לאוניד קוגן:>
אם הקנס יבוטל, הוא יקבל החזר.
<שי חרמש:>
הקנס לא יבוטל, לאוניד. הוא לקח את עובד המשמש במאי, הוא קיבל איזון תיקים ממשרד בפנים ביולי, בדיעבד. איזון תיקים שהגיע לו.
<לאוניד קוגן:>
אין דבר כזה. אם יש תחולה רטרואקטיבית והוא יגיש בקשה לביטול קנס, גם לאחר שהוא שילם את הקנס, התיק - - -
<שי חרמש:>
אוי, באמת.

<לאוניד קוגן:>
אני עונה לך שאנחנו בודקים כל בקשה לביטול קנס, אם היא הוגשה במועד, ולא משנה אם הקנס שולם או לא שולם. אנחנו בודקים את התיק לגופו של עניין. אם אדם שילם קנס ולא עבר את העבירה, הקנס יבוטל, והכסף ששולם יוחזר.

<שי חרמש:>
שים לב עכשיו לסיכון. בא חקלאי, חטף 50,000 קנס כי זה עשרה עובדים, כי הוא תקוע באמצע המשמש ותיקי האיזון לא מסודרים. כעבור חודש תיקי האיזון מסודרים. הוא לא שילם, בית המשפט תקע אותו בעשירייה, עכשיו - - -
<לאוניד קוגן:>
זה לא יספיק לקרות.

<היו"ר דוד רותם:>
לא נכון. יש לך טעות. אם הוא חטף 50,000, כי זה עשרה עובדים, הוא הגיש בקשה להישפט, עד שהוא יישפט ייקחו כמה חודשים, בינתיים הוא יקבל את האיזון.

<לאוניד קוגן:>
שנים זה ייקח.
<אברהם דניאל:>
הוא יקבל את האיזון, אבל הקנס נשאר.

<לאוניד קוגן:>
אין איזון רטרואקטיבי. זה לא רטרואקטיבי.

<שי חרמש:>
שירדו מזה. זה לא עבריינות, זה לא שב"חים. 
<היו"ר דוד רותם:>
זה שב"חים, זה עבריינות.

<שי חרמש:>
איזה שב"ח? זה עובד כחוק. זה תאילנדי שיושב בארץ כחוק.
<היו"ר דוד רותם:>
הוא קיבל אישור לעבוד בערבה, נקודה.

<שי חרמש:>
כן. וקוטף משמש, לא עלינו, במטולה.
<היו"ר דוד רותם:>
זו עבירה על החוק.

<שי חרמש:>
נכון, לכן זה עולה 5,000 שקל, גם זה יותר מדי.
<אברהם דניאל:>
דודו, אני יכול להגיד משהו?

<היו"ר דוד רותם:>
כן.

<אברהם דניאל:>
קודם כול, בעניין איזון תיקים, תמיד יש בעיה שאין ניוד בתקופה הזאת. לו היו מחליטים שניתן בכל רגע לעשות ניוד, לא היתה בעיה, לא היינו נתקלים בבעיה הזאת. למה אנחנו נתקלים בבעיה? כי אין ניוד, וכמו ששי הסביר, המשמש לא מחכה לאף אחד וצריך לקטוף. זאת אומרת, מתבצע ניוד בהסכמה, רק שהוא לא נרשם בפועל, לכן אין שום סיבה בכלל שהוא יקבל קנס. בבקשה, שהם יתחייבו שניוד יתבצע בכל שעה מימות השנה, ואז נפתרה הבעיה.
<אברהם מיכאלי:>
מה זה בהסכמה?

<היו"ר דוד רותם:>
אני לא מבין. שני עבריינים מסכימים לעבור עבירה, ההסכמה לא מעניינת אותי.

<גלעד סממה:>
יש גם הסכמות אחרות לעבור עבירה...

<אברהם דניאל:>
אם משרד הפנים היה מאשר את זה, הוא היה פותר את הבעיה.

<אברהם מיכאלי:>
- - - הסכמה בין מעסיקים.

<שי חרמש:>
אם הפקידים היו עובדים כמו שצריך, אז בינואר היה איזון תיקים. כרגע אנחנו נמצאים במאי וזה עוד לא גמור. ויוסי אדלשטיין יבוא ויודה ביושר. יוסי, 784,000 איש הצביעו בעדי לכנסת, תסתכל רגע אחד עלי. יוסי, אפשר לברך אותך על גמר איזון התיקים?
<היו"ר דוד רותם:>
אל תענה לו. תגיד לו שאתה לא בחקירה אצלו. קודם כול, אתה תשב.

<יוסי אדלשטיין:>
שלחו לי אס.אם. אס שכבוד היושב-ראש מחפש אותי, אז באתי.
<היו"ר דוד רותם:>
יש לי שאלה אליך. 
<יוסי אדלשטיין:>
כן, אדוני.

<היו"ר דוד רותם:>
לשי חרמש יש פה טענה שלא עושים איזון תיקים ולא מספיקים ולא גומרים.

<שי חרמש:>
עושים, רק לא גומרים.

<היו"ר דוד רותם:>
יש פיגור.

<יוסי אדלשטיין:>
אני מוכן לבדוק. אני לא יודע למה הוא קורא פיגור.

<אברהם מיכאלי:>
יש פה "בעיית משמש", צריך לנייד עובדים מהדרום לצפון. הוא אומר שבגלל שאתם לא מספיקים את האיזון, הוא נאלץ בהסכמה בין מעבידים להעביר ממקום למקום.

<יוסי אדלשטיין:>
זה שרצה לנייד, בא לעשות את האיזון?

<שי חרמש:>
כולם באו לעשות את האיזון, רק אצלכם לא גומרים את העבודה.

<יוסי אדלשטיין:>
קשה לי לענות לך, חבר הכנסת שי חרמש.

<שי חרמש:>
תבדוק וניפגש בעוד שבוע.

<היו"ר דוד רותם:>
מה ניפגש?

<שי חרמש:>
בעוד שבוע. אני עוד פה, דחו את הבחירות...

<היו"ר דוד רותם:>
אני אציע הצעה כדי שכולם יהיו שבעי רצון. יוטל קנס, אבל הוא יהיה מותנה, אם האיש קיבל היתר איזון אחר-כך, הוא יבוטל. זאת אומרת, אני לא אצטרך לשלם את הקנס המינהלי ולא אצטרך לבקש להישפט עד עבור תקופה מסוימת כדי שבינתיים יחליטו אם יש לי איזון או אין לי איזון.

<רבקה גלאט:>
ידחו את התשלום בחצי שנה ותפתרו את הבעיה. חשבנו פה על פתרון דומה.

<גלעד סממה:>
אני אשמח לשמוע את התשובה של יוסי אדלשטיין לטענות של חבר הכנסת חרמש, ואז נראה.
<היו"ר דוד רותם:>
בקיצור, אתם לא רוצים לגמור את החוק.

<קריאות:>
לא, לא, לא.

<היו"ר דוד רותם:>
אני מבין אתכם, אני יודע, אתם הממשלה.

<גלעד סממה:>
הבאנו את יוסי אדלשטיין - - -

<היו"ר דוד רותם:>
אבל יוסי אומר שאין לו תשובה, הוא צריך לבדוק.

<יוסי אדלשטיין:>
שאלתם אותי שאלה. לגופו של עניין, הרי כשאני עושה אכיפה כמו שאדוני היושב-ראש אמר, אחד שנמצא בתהליך כזה או אחר, אני לא נוקט כנגדו בצעדים. אם האדם לא אשם, אני לא מרביץ לאדם שלא אשם.
<דורית ואג:>
נניח שהוא הגיש בקשה והיא מתעכבת אצלכם?
<יוסי אדלשטיין:>
אם זה מתעכב בגללי, אני לא מרביץ לאף אחד. בואו נשים את הדברים על השולחן.

<שי חרמש:>
העניין הוא פשוט. תהיה פה החמרה בענישה. אגב, אתה מכיר אותי כבר יותר מיום-יומיים, אני בעד לתלות בכיכר העיר. מי שמביא היום שב"חים, אני יותר קיצוני מכם. לאורך כל הדרך אתה יודע את זה. במקרה הזה יש בעיה, היות שאתם מעוניינים בניוד והחקלאים מעוניינים בניוד, וכל שיטת הניוד מצמצמת את הדרישה לעובדים זרים בארץ, אבל יש בעיה של עונתיות. עכשיו אנחנו בדיוק בעונת מעבר – הערבה גמרה את העונה, הגליל מתחיל קטיף משמש לדוגמה. חלק מאיזון התיקים לא גמור. אני אומר פה כך: על העסקת עובד בניוד בלי אישור יש קנס של 5,000 שקלים. על זה הסכמנו יפעת, אתה ואני כשישבנו לפני שנתיים וחצי על החוק. באים כרגע לפה עם החמרה ואומרים: היות שסעיף 2(ב) של העבירות המינהליות לא מחיל ניוד, אם אדם מנייד, מחזיק היום עובד מנויד אצלו ללא היתר ולא שילם את העבירה, במקום 5,000 שקלים, שזה לא קל, יהיו היום 10,000 שקלים. 
אני אומר שאצל יוסי אדלשטיין במחלקה יש קצת בעיה. אני יודע כמה אתם משקיעים, אבל אתם לא מצליחים לגמור את איזון התיקים בזמן מהעומס הענק שיש לכם. 21 במאי כרגע, תבדוק במשרד הפנים אצלך, לא כל התיקים מאוזנים, אבל המשמש על העץ. אני אומר שאם בדיעבד מתברר שעובד נסע בהסכמתו מהערבה למטולה, ולא הולך לנקות בתים בצפת, אלא קוטף משמש, ואם בדיעבד, אחרי שתגמרו את איזון התיקים, מגיעים לאותו חקלאי במטולה אותם עובדים, לא תהיה עבירה. זה נוח ומקובל, מותנה במועד גמר איזון התיקים. אני משחק לידיים שלך. מתי שתגמור את איזון התיקים יהיה התאריך הקובע, ואין לי בעיה עם זה. אני נגד העסקה לא חוקית, אני נגד לקחת עובדים זרים כשלא מגיע. אני אתך. יוסי, אני יותר קיצוני ממך, אתה יודע את זה.

<יוסי אדלשטיין:>
אם אני מבין נכון, פשוט נכנסתי באמצע הדיון, באתי מדיון אחר - - -

<שי חרמש:>
באת לקטע הנכון.

<יוסי אדלשטיין:>
מה שאתה אומר זה לשנות את נוהל הניוד. על זה אתם מדברים?

<היו"ר דוד רותם:>
לא, לא, לא. אנחנו לא משנים את נוהל הניוד. מה שטוען שי, שכשהגשתי בקשה לניוד, לוקח לכם יותר מדי זמן עד שאתם נותנים לי החלטה, ובינתיים המשמש על העץ נרקב לו.
<אברהם מיכאלי:>
במקום 25 שקלים הוא נהיה 50 שקלים.
<לאוניד קוגן:>
יוסי, כשבקשה מתעכבת, האם אתה שולח ממפקחים - - -

<יוסי אדלשטיין:>
כבוד חבר הכנסת שי חרמש, תסביר לי, אולי פספסתי. חבר הכנסת חרמש, אתה אומר: הנוהל היום אומר שמי שיכול לנייד זה רק מי שעשה איזון תיקים. 
<שי חרמש:>
אחרי איזון תיקים.

<יוסי אדלשטיין:>
אחרי איזון תיקים. אתה אומר שבא חקלאי שטרם הספיק לעשות איזון תיקים והוא רוצה לנייד.
<דורית ואג:>
הוא הגיש בקשה.
<יוסי אדלשטיין:>
האם זה מה שאתה אומר?

<שי חרמש:>
לא.

<יוסי אדלשטיין:>
לא הצלחתי להבין.

<שי חרמש:>
נעשה את זה קל. כל עוד אנחנו חיים במתכונת שסיכמנו יפעת, אתה ואני על 5,000 שקל קנס, על ניוד לא בהיתר, השתווינו. באים פה להחמיר את זה ואומרים: אם הוא הולך לבית משפט, מכפילים לו את זה. אני אומר: חלק מהבעיה של ניוד הרי מולבנת ברגע שאתה גומר את איזון התיקים. אני לא מציע לפטור את החקלאי מה-5,000 שקל כי ההסכמה בינינו היא הסכמה. אני לא בא ואומר: אל תטיל את הקנס, הרי על זה כבר הסכמנו לפני שנתיים בחקיקה. אני אומר: כפל הקנס לא יוטל אם אחרי שאיזון התיקים ייגמר, במועד שייגמר, ויתברר שאותו חקלאי בגליל היה זכאי לקבל את העובדים. את ה-5,000 שקל שהוא יצטרך לשלם, הוא ישלם, כי זה החוק. אני לא מציע לשנות את החוק.
<(היו"ר אברהם מיכאלי, 10:43)>
<יפעת רווה:>
יש הצעת פתרון לאוצר.

<היו"ר אברהם מיכאלי:>
לפני הצעת פתרון, יוסי, האם אתה יכול להסביר - - -
<יוסי אדלשטיין:>
שנייה אחת.

<דורית ואג:>
שי, אם אתה יודע שבמאי-יוני תצטרך אנשים למשמש, מתי אתה מגיש בקשה?

<שי חרמש:>
בינואר. הם לא מספיקים, הרי משרד הפנים בלחץ. האיזון תיקים הוא בעיה של צוואר בקבוק. אני לא מאשים אותם. אם היו נותנים לו עוד 20 עובדים, זה היה רץ. זה צוות קטן.

<היו"ר אברהם מיכאלי:>
למה זה קורה? זה לא ממוחשב? זה לא און-ליין?

<שי חרמש:>
לא. ממש לא.

<דורית ואג:>
הוא בינואר הגיש בקשה לקבל - - -

<שי חרמש:>
כל החקלאים בינואר - - -

<היו"ר אברהם מיכאלי:>
רגע, לא שומעים כלום. לאט-לאט. 

<שי חרמש:>
כל החקלאים בינואר מגישים את התיקים.

<אברהם מיכאלי:>
הוא כבר בינואר מבקש לנייד במאי?
<שי חרמש:>
לא, הוא מבקש דרישות לכוח-האדם. עזוב לרגע את הניוד.

<היו"ר אברהם מיכאלי:>
הרי הוא יודע שיהיה לו צורך לנייד במאי לגליל.

<שי חרמש:>
תן להסביר לך. הוא מבקש במאי את ההקצבה. אל תדבר על ניוד. הוא מדבר בינואר על הקצבה. באים ואומרים לו: יש לך חמישה עובדים שהוא צריך אותם במאי, כי הוא קוטף משמש. בערבה קוטפים את העגבניות בינואר. יושב פה פקיד שהוא פקיד מצוין לעניין – יוסי, אמרתי לו שיושב פה פקיד מצוין לעניין - -

<היו"ר אברהם מיכאלי:>
הוא מחפש פתרון.

<דורית ואג:>
התייעצות.

<שי חרמש:>
- - רק כוח-האדם שלו להתמודד עם 26,000 תאילנדים באלפי משקים חקלאיים לא מספיק והעונה רצה בינתיים. הוא הבין את זה. אגב, אני לא בא בטענות אליו בכלל. תן לו עוד 20 עובדים, הוא גומר את זה בפברואר.
<דורית ואג:>
כל שנה זה לאותה שנה? הוא לא יכול לבקש לשנתיים?
<שי חרמש:>
ההקצבות הן לעונה לשנה. זה החוק.

<היו"ר אברהם מיכאלי:>
משרד המשפטים ומשרד הפנים, נעשה לכם הפסקה, כי אני רוצה שתבואו עם פתרון. שלוש דקות הפסקה. 

<(הישיבה נפסקה בשעה 10:50 ונתחדשה בשעה 10:57.)>
<(היו"ר דוד רותם, 10:54)>
<היו"ר דוד רותם:>
דבר, יוסי.
<יוסי אדלשטיין:>
אדוני היושב-ראש, חקלאי שקיבל היתר מהמדינה, שהגיש בקשה לעשות איזון תיקים והאיזון תיקים התעכב והוא גם הגיש בקשה לניוד, במקרה הזה לא יחול עונש מינימום. אלה יהיו התהליכים. חקלאי שקיבל היתר המדינה שהוא רשאי להעסיק, שהוא הגיש בקשה לבצע איזון תיקים, לא שהוא ישב על הגדר וחיכה, במקרים האלה אנחנו מקבלים את זה.
<היו"ר דוד רותם:>
יוצא מן הכלל. יותר טוב מזה לא יכול להיות.

<יפעת רווה:>
יהיו עליו הכללים הרגילים של קנס מינהלי, ששם יש עונש מינימום בשיעור הקנס המינהלי, כדי שאנשים לא יבקשו סתם להישפט. לא יחול קנס המינימום הכפול.

<מירי רגב:>
מה זה הקנס המינהלי של 5,000?

<יפעת רווה:>
רגיל. מה שיש היום. לגביו המצב לא ישתנה מהמצב היום.

<אברהם הראובני:>
זה לא עונה על נקודה מסוימת.

<היו"ר דוד רותם:>
רבותי היקרים, תגידו לשי חרמש באוזן כל מה שאתם רוצים.

<אברהם הראובני:>
אני לא מבין, אסור להגיד פה משפט? אני לא מבין את זה.

<היו"ר דוד רותם:>
אתה לא מבין? יש את שי, הוא מדבר.

<אברהם הראובני:>
מה קורה כשהם סוגרים שמים ולא איזון תיקים? תחשוב על דבר כזה.

<לאוניד קוגן:>
יוסי, מה זה "הגיש בקשה"? תסביר. שלחתי בפקס את הבקשה, האם אני פטור? לזה אני מתכוון?

<יפעת רווה:>
אתה לא פטור. עדיין יש קנס מינימום.

<גלעד סממה:>
אתה לא פטור, עדיין העבירות המינהליות מופעלות עליך.

<לאוניד קוגן:>
אני שולח את הבקשה בפקס. זו הדרך. אין דרך אחרת.

<מירי רגב:>
מה הבעיה? אם הוא שולח פקס ופותח תיק איזון, מה הבעיה?

<היו"ר דוד רותם:>
חברת הכנסת רגב, דקה אחת בבקשה. את רוצה לדבר?

<מירי רגב:>
אני שואלת אותו שאלה.

<היו"ר דוד רותם:>
בוועדה הזאת, כשרוצים לשאול שאלה, מבקשים רשות דיבור, כדי שיהיה פרוטוקול.

<מירי רגב:>
במקרה היושב-ראש דיבר.

<היו"ר דוד רותם:>
אני רוצה שיהיה רשום הכול בפרוטוקול ומסודר. כן.

<מירי רגב:>
מה זה אומר לבקש אישור? הוא מעביר בפקס בקשה לניוד עובדים? האם זה מבחינתכם אישור?
<יפעת רווה:>
זו בקשה. במקרה הזה המצב שלו לא משתנה מהמצב היום. היום, כל עוד הוא לא קיבל אישור זו עבירה, אבל לא יחולו הכללים המחמירים שהכנו בהצעה הזאת של הכפלת עונש המינימום.

<מירי רגב:>
ברגע שהוא מעביר פקס לבקשת ניוד עובדים והוא לא קיבל על זה את האישור בינתיים והוא נייד את העובדים, יחול עליו הקנס המינהלי של 5,000 שקל. היה והוא לא קיבל את האישור.
<יפעת רווה:>
כמו היום. לא נגענו.
<היו"ר דוד רותם:>
הוא רק צריך לשמור את הפקס עם החותמת מתי הוא שלח.

<אברהם מיכאלי:>
אם יש חותמת. נניח שאין חותמת?
<היו"ר דוד רותם:>
אם אין חותמת, שיפעיל חותמת.

<אורי מקלב:>
האם אתה מכניס תיקון, אדוני היושב-ראש, שאפשר להחליט שאם אשרו לו, אז גם את קנס המינימום אפשר לבטל?
<היו"ר דוד רותם:>
זה נכון, אבל זה אוטומטית.

<גלעד סממה:>
זה כבר המצב הקיים. זה לא מוחזר.
<אורי מקלב:>
היום אנחנו ברפורמות, אדוני היושב-ראש, המצב הוא מהיר, הצורך בשטח הוא יותר מהיר - - -

<היו"ר דוד רותם:>
אנחנו משאירים את המצב היום. אנחנו לא מעלים להם את הקנס פי שניים.

<אורי מקלב:>
בהזדמנות החגיגית הזאת, כשאנחנו הולכים על תהליך של אישורים, אם אשרו את זה, בסופו – יתברר – סופו על תחילתו – שהתהליך הזה לא היה שלא כחוק, הקנס הזה יכול להתבטל. אתה אשרת לא מזמן, וגם בוועדות אחרות בכנסת פה אשרו, למשל תהליך של רישוי עסקים. משרד המשפטים הוביל את זה. אתה מגיש בקשה לרישוי עסקים, אתה יכול להפעיל בינתיים את העסק שלך שנה, ואתה לא מקבל קנס - - לא עומד למשפט, כי שולטים לך בתהליך הזה. הפרוצדורה והביורוקרטיה הן הרבה יותר איטיות מהצורך. השינויים הם הרבה יותר מהירים, לפעמים הם מיום ליום, ודאי משבוע לשבוע.

<היו"ר דוד רותם:>
אני לא מקבל את זה. אדם צריך לעבוד לפי החוק. אם אין לו אישור, אז אין לו אישור.

<אברהם דניאל:>
החוק לא עובד, זאת הבעיה. החוק לא זז.
<אורי מקלב:>
אנחנו רוצים שהחוק יקבע דבר שהציבור יכול לעמוד בו.

<אברהם דניאל:>
אתה צודק במאה אחוז.

<יצחק  וקנין:>
אני מסכים אתך שהכול צריך להיות על-פי החוק. אני בכלל חושב שבשנים האחרונות – אני אומר את זה גם למשרד המשפטים, גם למשרד האוצר וגם למשרד הפנים – בכל הנושא של ניוד עובדים בחקלאות יש בעיה. בשנים הקודמות היה סדר בנושא של ניוד עובדים. אני יכול להגיד את זה כחקלאי, כמי שמגדל נשירים. יש תקופות שבערבה יש פיקים גדולים – אתם מכירים את זה יותר טוב ממני אפילו – ויש תקופות שאצלנו יש פיקים גדולים בתקופת הקיץ – קטיף של אגסים, תפוחים, שזיפים, משמש, ואז אנחנו צריכים יותר עובדים. מה אתם אומרים לנו בעצם? אל תניידו עובדים. אני אומר לכם שאני פועל היום בכל הכוח – היתה לי שיחה עם שר האוצר בנושא הזה – אני הולך לסגור את הנושא הזה. לא יכול להיות מצב שלא נהיה עם ראש פתוח. מספיק יש לנו את מדרג ההפחתה בנושאים של עובדים זרים בחקלאות שממיט אסון על החקלאות.
<שי חרמש:>
מתווה יורד.

<יצחק  וקנין:>
המתווה היורד הזה גומר את החקלאות, גומר אותה. המתווה היורד מ-28,000.

<שי חרמש:>
ההסכם החקלאי מצמצם את מספר העובדים הזרים.

<יצחק  וקנין:>
רבותי, המתווה הזה זה פשוט חיסול החקלאות. בעוד כמה שנים אל תתפלאו שייבאו את העגבנייה ממקום אחר. המציאות הזאת היא קשה לחקלאות. מקבלים החלטות מנותקות מהמציאות. לכן כל נושא הניוד מחויב המציאות, זה אינטרס גם שלכם, כדי לתת לחקלאים פתרון.

<שי חרמש:>
זה גם מפחית את כמות הדרישה.

<יצחק  וקנין:>
נכון. המגזר המסודר ביותר זה המגזר החקלאי. אתם יודעים שהעובדים התאילנדים אינם בעייתיים במשך 20 ומשהו שנים שהם עובדים פה בארץ? אין בעיות, אין אלימות, אין ונדליזם. האנשים האלה באים לפה למספר שנים, יוצאים בחזרה. דווקא במגזר הזה אתם פוגעים.
<מירי רגב:>
החוק הזה צריך לחול על המסתננים , לא על העובדים הזרים בחקלאות.

<יצחק  וקנין:>
רבותי, אני פונה אליכם: תשקלו. זו פגיעה, רבותי. המתווה היורד הוא אסון לחקלאות.

<היו"ר דוד רותם:>
זה נכון, אבל זה לא בחוק הזה.

<יצחק  וקנין:>
ברור, רק אמרתי. העניין של הניוד הוא פה, הניוד חשוב מאוד לחקלאות.

<היו"ר דוד רותם:>
גמרנו. הנושא של הניוד נפתר.

<מירי רגב:>
איך זה ייכנס בסעיף?

<היו"ר דוד רותם:>
אני לא יודע, נחשוב איך לנסח את זה.

<אברהם מיכאלי:>
היתה פה טענה, בואו נשמע עד הסוף. היתה פה טענה שיש בעיה אחרת מעבר לניוד בהכפלה של העונש.

<היו"ר דוד רותם:>
של מה?

<אברהם הראובני:>
מותר לי לומר משפט?

<היו"ר דוד רותם:>
כן.

<אברהם הראובני:>
אני מסכים עם הטענה לגבי איזון תיקים, אבל משרד הפנים סוגר את השמים לא פעם בשנה. זה לא פעם אחת בשנה, ובזה נגמר הסיפור. זה קורה מדי פעם. לכן אני מבקש שכאשר משרד הפנים סוגר שמים מאיזו סיבה שלא תהיה, שיחול ההסדר הזה.
<היו"ר דוד רותם:>
כשמשרד הפנים סוגר שמים, מה פירוש שהוא סוגר שמים?

<אברהם דניאל:>
אין כניסה של עובדים.

<יצחק  וקנין:>
עובד יוצא ואין עובד שבא במקומו.

<אברהם הראובני:>
כאשר משרד הפנים עוצר את הניוד, בעברית פשוטה, וזה לא רק באיזון תיקים, שההסדר הזה יחול עליו.

<היו"ר דוד רותם:>
לא, אז לא תניידו.

<אברהם הראובני:>
למה?

<היו"ר דוד רותם:>
אם משרד הפנים לא נותן לכם אישור לנייד, אז לא מניידים.

<אברהם הראובני:>
גם באיזון תיקים הוא לא נותן לנו לנייד.

<היו"ר דוד רותם:>
שם זה משום שלוקח לו יותר זמן, אז את זה אני מוכן לפתור. פה יש החלטה מדינית של משרד הפנים כמדיניות לא לאפשר ניוד, אז לא מניידים. נקודה.

<יוסי אדלשטיין:>
חבר הכנסת חרמש, בהמשך לשאלתך כשנכנסתי, ביקשתי לבדוק למה איזוני התיקים מתעכבים. מה שמתברר שחלק של החקלאים לא שילם את האגרות, ולכן ההיתר שלהם לא נכנס להיות פעיל ולכן לקח זמן. מי ששילם בזמן את ההיתר, והפעיל אותו, לא היתה בעיה. ברגע שאתה משלם את ההיתר, רק אז אתה מפעיל אותו, לכן יש עיכוב. זה עדכון תוך כדי. 

<אברהם הראובני:>
כמה חקלאים שילמו ומופיעים כלא שילמו?

<שי חרמש:>
אברהם, תבין דבר אחד, אין שינוי במצב, בכנסת הזאת גם זה דבר דרמטי.
<אברהם הראובני:>
אנשים לא מבינים. 

<שי חרמש:>
אני מבין הכול.

<אברהם הראובני:>
5,000 שקל קנס לפי תחשיב התאחדות חקלאי ישראל זה 25,000 שקל מחזור לחקלאי. לך תעשה חשבון על חקלאי שמביא עשרה אנשים.

<היו"ר דוד רותם:>
אם אתם תמשיכו כך, אני גם לא אצביע על אי-השינוי. תודה רבה.

<אפרת חקאק:>
כל הניסיון הזה למצוא חריגים בקנס המינימום, מראה לנו שאולי גם אין הצדקה לקנס המינימום. אם אנחנו מחריגים פה קנס מינימום, למה לא להשאיר את כל הקנס לשיקול דעת בית המשפט?

<אברהם דניאל:>
בתי משפט מגיעים בחינם? את יודעת כמה עולה עורך-דין? יותר מהקנס.

<היו"ר דוד רותם:>
אין כוונה כזאת. הלאה.

<אפרת חקאק:>
אנחנו ננסח את שלושת החריגים. האם אתה רוצה שנבוא בחזרה?
<יונתן בר סימן-טוב:>
שני חריגים.

<אפרת חקאק:>
שני חריגים והבהרה: הנכים, הניוד והבהרה לגבי סעיף 2(ב). אתה רוצה שנחזור לוועדה עם הניסוח?

<היו"ר דוד רותם:>
לא, רק תראו לי את זה.

<אפרת חקאק:>
חוץ מזה אנחנו נשארים עם הנוסח המוצע.

<היו"ר דוד רותם:>
כן. הלאה.

<מירי רגב:>
זה לא הנוסח עם התיקון.

<היו"ר דוד רותם:>
התיקון עוד לא קיים. אנחנו נתקן את זה אחר-כך.

<מירי רגב:>
נצביע על זה בלי התיקון?

<היו"ר דוד רותם:>
אני מצביע על זה עם התיקון.

<דורית ואג:>
עם העיקרון.

<אפרת חקאק:>
זה הנוסח שכתוב פה בסעיף (א1) פלוס שלושה חריגים.

<יפעת רווה:>
יש תוספת של הייעוץ המשפטי שלא היתה בהצעה המקורית – "ובלבד שהקנס המזערי כאמור לא יעלה על 25,000 ש"ח". העניין הזה נוגע לסיטואציה אחת. רוב המקרים לא מגיעים לקנס הזה. יש סיטואציה אחת שמצאתי שזה עלול להגיע ליותר מזה. הרי הקנס המקורי הוא 5,000 או 10,000. 10,000 כשמדובר בקבלן כוח-אדם, זאת אומרת אדם שעיסוקו בדבר הזה, וה-20,000 שהכפל יכול להגיע ל-40,000 זה אדם שעיסוקו בכך ועשה עבירה חוזרת. זה המקרה שאנחנו מדברים עליו.

<מירי רגב:>
מי שלא עשה עבירה חוזרת, מה הקנס שלו?
<גלעד סממה:>
הוא לא מגיע למינימום של ה-25,000 שקלים.

<מירי רגב:>
25,000 זה לא מרתיע בכלל. זה לא קנס מרתיע. אנחנו רוצים לעודד אנשים שלא יגיעו לכאן.

<גלעד סממה:>
מצוין. התיקון של הייעוץ המשפטי של הוועדה - - -

<היו"ר דוד רותם:>
מה את רוצה, שזה יהיה קנס יותר גבוה מ-25,000 שקלים?

<מירי רגב:>
בוודאי.

<היו"ר דוד רותם:>
כמה את רוצה?

<מירי רגב:>
כמה שיותר.

<היו"ר דוד רותם:>
כמה? תגידי לי סכום.

<מירי רגב:>
100,000 זה המינימום. אנחנו לא מדברים על החקלאים. עם החקלאים אין בעיה, הבעיה היא עם המסתננים. הם הבעיה האמיתית.

<היו"ר דוד רותם:>
איזה מסתננים? מי מתעסק פה במסתננים?

<מירי רגב:>
זה גם מסתננים. מה זה עובד זר?

<יפעת רווה:>
זה חל על העסקה של כולם.

<גלעד סממה:>
זה חל על כל מי שמעסיק עובד זר.

<מירי רגב:>
כל מי שמחזיק עובד זר שלא באישור. זה גם על המסתננים, בוודאי שזה גם על המסתננים. אתה יודע מה זה 25,000 על מסתננים? זה אומר: תבואו עוד מאפריקה.
<היו"ר דוד רותם:>
תסגרו את זה בדרכים אחרות בוועדות שלכם, לא אצלי.

<גלעד סממה:>
אדוני היושב-ראש, ביקשנו להחיל כלל אחיד על כל מי שעובר עבירה של העסקה שלא כדין. כשמדובר ביחיד הוא מקבל קנס מינהלי של 5,000 שקלים; אם זה הולך לבית משפט והוא מורשע, קנס המינימום הוא 10,000; אם מדובר בעבירה חוזרת של יחיד זה 10,000 ובית המשפט יגיע עד 20,000 בכפל; אם מדובר בקבלן כוח-אדם שעיקר עיסוקו זה בעניינים האלה, והוא כבר עבר עבירה, זו כבר העבירה השנייה שלו, כאן התוספת של הייעוץ המשפטי ש"לא יעלה על 10,000 שקלים חדשים" מקלה  דווקא עם אותם אנשים שהם קבלני כוח-אדם ועברו עבירה חוזרת.
<אפרת חקאק:>
שבית המשפט - - -

<גלעד סממה:>
נכון, אני יודע שבית המשפט רשאי לתת יותר מזה, אבל אנחנו לא כובלים שיקול דעת של בית המשפט, אנחנו מכוונים. כמו שבית המשפט גם מכוון את התנהגות שלנו, גם למחוקק יש רשות לכוון התנהגות ולכוון ענישה, למרות שהוא לא כובל את שיקול דעתו עד הסוף. המטרה כאן היא לקבוע כלל אחיד של כפול שניים מרגע שהאדם הגיע לבית המשפט ומורשע, ובמיוחד אם מדובר בקבלן כוח-אדם שכבר עבר עבירה קודמת. אנחנו מבקשים להחיל את אותו כלל.
<אפרת חקאק:>
בדיון הקודם אמרתם לוועדה שאתם לא רוצים להגביל את שיקול הדעת של השופט כשיש לאדם עבר פלילי, שזה בניגוד לחוק הבניית שיקול הדעת, והתיקון הזה שמחבר את העונש לקנס המינהלי היה במקום להכניס את העניין של העבר הפלילי, ולכן רצינו להגביל את עונש המינימום, לא את עונש המקסימום. דבר שני, סכום הקנס המינהלי יכול להשתנות בכל רגע, ויכול להיות שכשישנו את הקנס המינהלי לא ישימו לב שזה מקפיץ גם את קנס המינימום שבית המשפט אמור להטיל, ולכן ראוי שיהיה איזה "קאפ" לקנס המינימום שבית המשפט חייב להטיל.

<גלעד סממה:>
המחוקק הוא זה שקובע את גובה הקנס המינהלי. אנחנו רוצים לקבוע קנס אחיד, ואם המחוקק קבע שהקנס המינהלי הוא שקל, מי שיורשע בבית משפט, בית המשפט יוכל להטיל עליו קנס מינימום של שני שקלים. אנחנו, משרדי הממשלה, לא קובעים את הקנס המינהלי, מי שקובע בסוף זה המחוקק.
<יפעת רווה:>
קובעים באישור הוועדה.

<היו"ר דוד רותם:>
זה רק לאישור.

<גלעד סממה:>
נכון. מצוין. הכנסת יכולה לא לאשר.

<היו"ר דוד רותם:>
קואליציה של 94 איש, אתה רוצה שהכנסת לא תאשר?

<גלעד סממה:>
אני דווקא הבנתי שהקואליציה הזאת מעוררת יותר בעיות מאשר פתרונות. אדוני היושב-ראש, בסופו של דבר ציינו במפורש שבית המשפט יכול להחליט אחרת, לכן אנחנו מבקשים שיהיה כלל אחיד.
<מירי רגב:>
מה הכלל אומר, שיהיה 25,000 שקלים לכולם? 

<גלעד סממה:>
לא. כפול שניים מהקנס המינהלי. זה הכול, לא צריך להגביל.

<יפעת רווה:>
כפל מהקנס המינהלי.

<מירי רגב:>
כפול שניים זה אומר מ-5,000 שקלים. זה מינימום 25,000.

<יפעת רווה:>
הפוך.
<גלעד סממה:>
הפוך, אנחנו רוצים להחמיר.

<אפרת חקאק:>
אנחנו מוחקים את המלים, "ובלבד שהקנס המזערי כאמור לא יעלה על 25,000 שקלים חדשים".

<היו"ר דוד רותם:>
נכון. אני סומך על בתי המשפט.

<יפעת רווה:>
אתה סומך על המחוקק, לא על בתי המשפט.

<היו"ר דוד רותם:>
לא. אני סומך על בתי המשפט. אני רוצה לראות שופט שייתן 25,000 קנס, ואז תודיעי לי. הלאה.
<אפרת חקאק:>
אנחנו עוברים להוספת סעיף 4א. מדובר בחזקה לגבי העסקת עובד זר בידי מחזיק במקרקעין. עשינו על זה כמה וכמה דיונים, זה הנוסח שהוסכם עליו בדיון הקודם. אני מניחה שיש עדיין עוד כמה הערות.
<היו"ר דוד רותם:>
למי יש הערות על הסעיף? אין הערות, אפשר להמשיך.
<אפרת חקאק:>
לסנגוריה.

<גיל שפירא:>
יש לנו הערה לגבי ניסוח החזקה. אנחנו חושבים שהאופן שבו החזקה מנוסחת כעת הוא רחב יתר על המידה ועלול להכניס בחזקה גם נסיבות שאינן עולות כדי עבודה ממש ושאין בהן שום קשר בין העובד ובין המעביד. הנוסח נוקט במונח "עובד בשטח", אבל אין שום הגבלה לנסיבות. כך למשל אם עובר במקרה תאילנדי או פיליפיני וקוטף תפוזים בפרדס כדי שיהיה לו לאכול אחר-הצהרים, לצורך העניין הוא יכול להיחשב עובד, ועל מחזיק הקרקע תחול החזקה מבלי שהוא יודע שהאיש היה שם, או אם הוא חופר לעצמו באדמה תפוחי אדמה לקומזיץ, בלי שאף אחד יודע מזה, זה ייחשב כעבודה.

<היו"ר דוד רותם:>
על איזה סעיף אתה מדבר?

<מיכאל בן-ארי:>
4א – "נמצא עובד זר עובד בשטח, יראו את מחזיק המקרקעין כמי שמעביד את העובד הזר, אלא אם כן הוכיח אחרת".
<גיל שפירא:>
היה נוסח קודם, אדוני.

<מיכאל בן-ארי:>
אדוני, כתוב פה "עובד", לא כתוב פה קוטף לצורך עצמו. לא נתפתל, אנחנו חייבים את ההרחבה הזאת. מה שאתה מדבר עליו הוא החריג.
<גיל שפירא:>
אין מחלוקת, אדוני. אין מחלוקת על החזקה, למרות שאנחנו סבורים שהיא לא במקומה. נכון שסברנו שהחזקה הזאת לא נכונה ואנחנו התנגדנו לכך, אבל לא זו השאלה. אנחנו כרגע מדברים על הנוסח הספציפי של החזקה. אין כאן כרגע הערה שבאה למנוע את החזקה, אלא רק להבהיר את הצורך בהגדרת הנסיבות באופן מדויק יותר, כדי שלא תחול על אנשים תמימים שלא לצורך. זה הדבר היחיד שכרגע על הפרק מבחינתנו בהקשר לניסוח הזה.

קודם לכן הוקדש דיון נרחב לשאלה בנוגע לתום לב של אותם חקלאים, שהעובד במקרה עובר מכאן לשם, וזו בדיוק הנקודה שבה הם יכולים ליפול שוב. החקלאי לא יודע שההאיש עבר בשטח שלו, הוא לא ביקש ממנו לעבור, הוא לא העסיק אותו, הוא עבר על דעת עצמו וחפר בור, והנה החקלאי עכשיו יימצא אשם ונאלץ להוכיח את חפותו מבלי שהיה לו יד ורגל בעניין. זו ההערה שלנו, אדוני, ולכן חשבנו שהנוסח הקודם שהוצע, שבמסגרתו היתה התייחסות לנסיבות, עדיף, כי כן קיים כאן צורך להבהיר שהעבודה מתבצעת באיזה נסיבות שיוצרות זיקה בין העובד למעביד.

<היו"ר דוד רותם:>
תראה את סעיף 4ב(1), "העובד הזר מבצע עבודה או נותן שירות, בעבור המחזיק במקרקעין."
<אברהם מיכאלי:>
זה המקור.
<גיל שפירא:>
זה בסדר. 

<יפעת רווה:>
זה המקור, זו ההצעה הממשלתית.

<היו"ר דוד רותם:>
השאלה אם לא צריך להשאיר את הנוסח הזה.

<אפרת חקאק:>
אני אסביר שוב למה בדיונים הקודמים שינינו את זה. חשבנו שהנוסח בהצעה הממשלתית מיותר, משמע שאם הם כבר הוכיחו שהעובד הזר עובד עבור המחזיק, זו כבר לא חזקה, הם הוכיחו את העבירה, ולכן זה לא מוסיף על העבירה הקיימת. לכן הלכנו על נוסח שהוא באמת חזקה.
<יפעת רווה:>
את 4ב(2) גם לא צריך?
<אפרת חקאק:>
אם הוא נמצא בנסיבות שיש בהן כדי להצביע שהוא עובד, גם אז הם הוכיחו שהוא - - -
<גיל שפירא:>
אני לא בטוח, אדוני - - -

<היו"ר דוד רותם:>
יש לי שאלה. אומרת הסנגוריה דבר נורא פשוט: קטפתי שם תפוזים בשביל לאכול בטיול.
<גלעד סממה:>
אז הוא לא נמצא עובד בשטח. 

<מיכאל בן-ארי:>
זה לא עובר בשטח, זה עובד בשטח.

<גלעד סממה:>
אם אפשר, אני חושב שההצעה של הייעוץ המשפטי נכונה, כי הנוסח הממשלתי, לפחות 4ב(1), הוא קצת מוזר, כי כבר מצאנו אותו עובד בשטח כשהוא עובד זר.

<גיל שפירא:>
מצאתם אותו בשטח, השאלה אם הוא עובד או לא. זו השאלה.

<אפרת חקאק:>
הבעיה קיימת גם ב-(2).
<היו"ר דוד רותם:>
השאלה מה זה עובד בשטח.
<גיל שפירא:>
בדיוק.

<היו"ר דוד רותם:>
עובד בשטח זה לא קוטף תפוזים בשביל לאכול.

<גיל שפירא:>
זה כבר מטיל נטל כפול, החזקה כבר הופכת להיות כפולה, זה בדיוק העניין. זו לא חזקה אחת, זה כבר שתי חזקות. 

<יפעת רווה:>
למה כפולה?

<גיל שפירא:>
הוא כבר נמצא, הוא עובד, אותו מחזיק מקרקעין יצטרך להוכיח לא רק שהוא בסדר, אלא גם את הכוונה של העובד.
<קריאה:>
הפוך.

<מיכאל בן-ארי:>
יש כאן היתממות של הסנגוריה.

<היו"ר דוד רותם:>
תודה. מיכאל, לא.

<מיכאל בן-ארי:>
אתה לא יכול.

<היו"ר דוד רותם:>
אני יכול מה שאני רוצה. אני רוצה לשמוע את הסנגוריה עד הסוף.

<גיל שפירא:>
אדוני, מה החזקה אומרת? החזקה אומרת: אם נמצא אדם עובד בשטח של פלוני, אותו פלוני יצטרך להוכיח. חובת ההוכחה היא עליו. אותו פלוני לא רק יצטרך להוכיח אם הוא יודע או לא יודע, אלא הוא יצטרך להוכיח את הכוונה של אותו עובד, של צד שלישי שהוא בכלל לא מכיר.
<היו"ר דוד רותם:>
לא. הוא לא צריך להוכיח שום דבר, הוא רק צריך להגיד שהאיש הזה הוא לא עובד שלו.
<מירי רגב:>
אם הוא עובד אצלו?
<היו"ר דוד רותם:>
אם הוא עובד אצלו, הוא לא צריך חזקה. הוא עובד אצלו.

<מיכאל בן-ארי:>
רבותי, שנייה אחת, בואו נעשה סדר.

<שי חרמש:>
סדר עושה דודו, לא אתה, אדוני.

<גיל שפירא:>
אדוני, ההוכחה של יסוד נגטיבי - - -

<שי חרמש:>
הוא עושה אי-סדר.

<גיל שפירא:>
ההוכחה של יסוד נגטיבי היא הרבה יותר קשה.

<היו"ר דוד רותם:>
מר בן-ארי, בבקשה.
<מיכאל בן-ארי:>
אני אומר שמי שמבין קצת בעבודה חקלאית, כשמדברים היום על עובדים בעבודה חקלאית, מדובר בעובדים שמשתמשים בכלים. זה מוכח עליו מעצם נוכחותו. 
<גיל שפירא:>
אלו הנסיבות. לכן צריך נסיבות.

<מיכאל בן-ארי:>
מי שבא עם שקית ניילון שלקח מהמכולת ואסף שם כמה תפוזים ותפוחי אדמה, איש לא יגיד שמדובר באדם שעובד במקום, לכן זה סוג של היתממות. נמצא מישהו שעובד, שעובד הכוונה היא בכלי עבודה, אם זה טרקטור, אם זה כלי איסוף.
<גיל שפירא:>
אלה הנסיבות, אדוני צודק.

<היו"ר דוד רותם:>
סליחה, לא הבנתי אותך. בקטיף לא עובדים בכלים.

<מיכאל בן-ארי:>
כן עובדים בכלים. אתה לא יודע.

<שי חרמש:>
שתי הערות. יש שני מצבים שיוצרים פה בעיה. קודם כול, יש מכירות היבול בשטח – גידלתי את היבול בצפון, סוחר מראש פינה – היות שאנחנו בעונת המשמשים, נדבר על משמשים – קנה את היבול על העץ – אגב, זה חוקי – מאותו רגע קיבלתי כסף, אני יוצא הצדה, הוא הולך לקטוף את היבול. אין לי שליטה עם מי הוא בא, עם מה הוא בא, עם אשתו, עם החותנת, עם הקוזינה, ואולי עם פועלים מאריתריאה, לא יודע מאיפה. האם נטיל אחריות על בעל המטע?

דבר שני, החקלאות היום  - - -
<היו"ר דוד רותם:>
תוכיח שיש לך הסכם. הרי עושים הסכם כתוב, נכון? תוכיח את ההסכם הזה, ושלום על ישראל.

<גלעד סממה:>
זה עניין  - - -
<היו"ר דוד רותם:>
לא ביקשתי שתענה לו, אני כבר עניתי לו.

<שי חרמש:>
אם יש לו הסכם כתוב של מכירה, אין בעיה?
<היו"ר דוד רותם:>
נגמר.

<שי חרמש:>
נקודה שנייה.
<היו"ר דוד רותם:>
האם אתה זוכר שדיברנו על הסעיף הזה כבר בפעם הקודמת וגמרנו אותו?
<שי חרמש:>
ודאי - -

<היו"ר דוד רותם:>
למה אתה מתעורר עוד פעם?

<שי חרמש:>
- - אבל זה חוזר חזרה לפה.

הדבר השני, חברים. עיבוד חקלאי היום הוא עיבוד בשטח גדול. חלקם הגדול של החקלאים לא מחזיקים היום ציוד. מחר בבוקר עולה קומביין לקצור בשטח של קבלן שלקחתי אותו לקצור לי את היבול. על הקומביין הזה נמצא, אני לא יודע מי. מה מידת האחריות שלי כבעל השטח? 

<יפעת רווה:>
זה רק עיגון של חזקה שכבר התקבלה בפסיקה.
<שי חרמש:>
עכשיו בעברית.
<יפעת רווה:>
בתי המשפט קיבלו את זה, אנחנו רק כותבים את זה בחוק. זה קיים בפסיקה.
<היו"ר דוד רותם:>
תודה רבה. אושר. הלאה.
<אפרת חקאק:>
תיקון סעיף 5 –'בסעיף 5 לחוק העיקרי, במקום "קנס כקבוע" יבוא "כפל הקנס האמור".' אנחנו מדברים על אחריות נושא משרה. היום קנס המקסימום הוא קנס הקבוע בסעיף 61(א)(2) בחוק העונשין, שזה קנס של כ-30,000, וההצעה היא להחמיר בעונש המקסימום פי שניים מהמצב הקיים.

<היו"ר דוד רותם:>
הלאה.

<אפרת חקאק:>
אושר?

<היו"ר דוד רותם:>
כן.

<אפרת חקאק:>
הסעיף האחרון הוא סעיף חדש שמשרד המשפטים מבקש להוסיף עכשיו. מדובר בתיקון לחוק סדר הדין הפלילי. הסעיף קובע שיש סדרי דין מיוחדים ופשוטים יותר לעבירות, אני אקרא להן קלות, למרות שלא כולן קלות. אלה עבירות שבדרך כלל הפרוצדורה בהן היא יותר קלה, כגון עבירות קנס. אחד מהדברים שיש בסעיף הזה, שאם מישהו מבקש להישפט בעבירות קנס והוא לא מתייצב לדיון, בית המשפט רשאי לדון את הנאשם שלא בנוכחותו. הסעיף היום מתייחס רק לעבירות קנס ואין התייחסות לעבירות מינהליות. אולי יפעת תסביר מה קרה ולמה מבקשים לשנות את זה עכשיו.
<יפעת רווה:>
בגדול, ההסדרים של עבירות קנס ושל עבירות מינהליות הם הסדרים מאוד דומים. במצב אידיאלי גם היה נכון לאחד אותם, אבל כרגע יש שני הסדרים מקבילים. ב-2003 עשינו תיקון מאוד מקיף לחוק העבירות המינהליות. בוועדה הזאת עשינו התאמה של אותם דברים שלא היו לפני כן, אפשרות של בקשת ביטול וכל מיני דברים נוספים. עשינו התאמות. בסעיף הזה מחמת השמטה לא עשינו את ההתאמות, ובסך הכול מבחינת מהות מדובר בעבירות הסדר. יש גם רשימה של עבירות נוספות, עבירות הסדר, עבירות פשוטות יותר. לא קלות במובן של הסיכון, זאת אומרת, עבירות תעבורה לדעתי זה דבר מאוד חמור, אבל סדרי הדין בהם יותר קלים, כי הקלון הוא פחות בעבירות האלה, ועבירות של העסקת עובדים זרים, למרות החומרה מבחינת המצב הכלכלי של המדינה, זה לא עבירות האונס והרצח, ולכן סדרי הדין הקלים.
חזרנו בנו מנושא סגירת תיק מותנית, אבל ישבנו עם רשות ההגירה והסתבר שהדבר הזה גורם לתקלה, כי אנשים לא מתייצבים. נראה לנו שהרציונל הוא אותו רציונל. העירה לנו הסנגוריה הציבורית, ובצדק, שנכון היה לעשות את זה כחלק מתזכיר, יכול להיות שזה חל על עוד סוגים של עבירות מינהליות, אבל בסך הכול - - -

<גיל שפירא:>
בוודאות, לא יכול להיות.

<אפרת חקאק:>
יש לכם דרך אחרת.
<יפעת רווה:>
בסך הכול אני לא רואה פה בעיה אמיתית. מבחינה עקרונית ועניינית לדעתי הדבר מתאים וכן יש מקום להכניס את זה כאן. 

<אפרת חקאק:>
אם הרצון הוא רק לטפל בעניין של עובדים זרים, הממשלה יכולה לבקש בחקיקת משנה להוסיף רק את העבירות המינהליות לפי חוק עובדים זרים, ולא לתקן את כל הסעיף הכללי בחסד"פ.

<יפעת רווה:>
עבירות מינהליות ועבירות קנס לעניין הזה זה מקביל ודומה.

<אפרת חקאק:>
השאלה אם אתה רוצה לעשות את זה במסגרת החוק הזה.

<היו"ר דוד רותם:>
לא אכפת לי.

<גיל שפירא:>
אדוני, למעשה התיקון הזה הוא תיקון עקיף. במסגרת התיקון העקיף שמוצע כאן יתבצע בפועל תיקון שחל על כל חוק העבירות המינהליות. כלומר, במסגרת תיקון עקיף בחוק ספציפי שדן בעובדים זרים, נשפיע על שורה ארוכה של חוקים שמנויים בחוק העבירות המינהליות. יש שם פקודת הדיג, בריאות העם וחוק אפיית לילה. אוכלוסיות שלמות שלא ידעו מהשינוי הזה, משום שהשינוי הזה נעשה באופן עקיף במסגרת חוק ספציפי. ודאי שאין שום בעיה להחיל את העבירה הזאת של עובדים זרים באופן ספציפי, לפי סעיף 240, כפי שציינה הגברת חקאק, בתקנה, ועם זה אין שום בעיה. הטענה היא לא נגד הרעיון להכניס את העבירות של עובדים זרים כעבירה לפי סעיף 240. ההערה היא שתיקון עקיף כזה לא נכון, גם מבחינת חקיקה וגם מבחינה משפטית, משום שהוא חל למעשה באופן הרבה יותר רחב, ואנחנו שמים כאן מכשול בפני עיוור כי אנשים לא יכולים לדעת. זה תיקון עקיף שחל על כל העבירות המינהליות, שהן רבות מאוד, בתוספת הראשונה לחוק העבירות המינהליות, ולכן לא נכון לטעמנו לעשות את זה בדרך הזאת.

<היו"ר דוד רותם:>
מה אתם אומרים?

<יפעת רווה:>
מבחינת הידיעה, זה יהיה בחוק.

<גיל שפירא:>
זה יהיה בחוק שהרופאים לא פותחים, כי זה לא נוגע להם, והדייגים לא פותחים את החוק הזה, כי זה לא נוגע להם.

<יפעת רווה:>
הדייגים, אני לא יודעת אם הם פותחים את התזכירים של משרד המשפטים. 

<אברהם מיכאלי:>
מדובר בסדר הדין הפלילי, לא מדובר בחוק ספציפי.

<גיל שפירא:>
ההיפך. זה תיקון עקיף. אפשר לעשות תיקון ישיר לסדר החוק הפלילי. זה נכון. כך צריך לעשות. 

<אברהם מיכאלי:>
אני רוצה להבין. הוא מבקש לתת לזה בולטות יתרה?
<יפעת רווה:>
לעשות את זה כחקיקה נפרדת.

<גיל שפירא:>
אפשר לתקן את החסד"פ.

<גלעד סממה:>
אפשר בקנס המינהלי עצמו.

<יפעת רווה:>
אפשר לעשות תזכיר נפרד ולחכות עוד חמש שנים שזה יידון בוועדה. זה אפשרי. התשובה היחידה שאני רואה בזה עניין מובן מאליו. כל הנציגים של הדייגים ואופי הלילה, אני לא זוכרת שהם הופיעו פה בוועדה והעירו לנו הערות לתזכיר בתיקון מ-2003, כשעשינו את ההתאמות.
<גיל שפירא:>
עברו עשר שנים, יפעת.

<יפעת רווה:>
עקרונית אני לא יכולה לפטור את ההערה הזאת, אבל בפועל זה כן תיקון נכון. זה לשיקול דעת הוועדה.
<היו"ר דוד רותם:>
למה שלא תגישו בנפרד?
<יפעת רווה:>
אנחנו יודעים מה זה הליכי חקיקה.
<אברהם מיכאלי:>
זה סחבת.

<היו"ר דוד רותם:>
מה סחבת?

<אברהם מיכאלי:>
תזכיר חוק יהיה רק בעוד שנתיים.

<גיל שפירא:>
זה תיקון פשוט לחסד"פ.

<יפעת רווה:>
גם אצלנו יש עומסים וגם פה. את החוק הזה למשל הגשנו ב-2008 או ב-2010.
<היו"ר דוד רותם:>
היו סיבות מאוד חשובות לא לקדם את החוק הזה.

<יפעת רווה:>
גם חוקים אחרים – אני לא באה בטענות – בגלל העומס של הוועדה מחכים שנים. אם נגיש את זה כתזכיר נפרד, זה אפשרי, אבל זה דבר שיחכה שנים.

<אפרת חקאק:>
לעניין עובדים זרים, את יכולה לפתור את זה בקלות.

<יפעת רווה:>
בעובדים זרים, אפשר. אני משאירה את זה לשיקולכם.

<גיל שפירא:>
למה אי-אפשר לעשות את זה בתקנה?

<יפעת רווה:>
אם לא, נעשה את זה בחקיקת משנה.

<היו"ר דוד רותם:>
אפשר לעשות את זה בחקיקת משנה?
<יפעת רווה:>
רק לעובדים זרים.

<היו"ר דוד רותם:>
לגבי עובדים זרים. זה מה שאני רוצה.

<אפרת חקאק:>
אנחנו מוחקים את הסעיף הזה.

<מאיר דוד:>
אני ממשרד התמ"ת. גם אנחנו אוכפים בנושא עובדים זרים את כל חוקי העבודה, ואם התזכיר נכנס רק לחוק עובדים זרים ואותו מעביד יחליט להישפט, אבל על חוק שכר המינימום, כשבאותו כתב אישום יש גם עניין שכר המינימום, יהיה ניתן לשפוט אותו רק על חוק עובדים זרים בעניין הזה ולא על חוק שכר המינימום וגם הוא לא יתייצב לדיון. אם אנחנו מחילים את זה על כל חוקי העבודה, צריך להחיל את העניין.

<יפעת רווה:>
אני מציעה שהוועדה תכלול את זה כאן. אין סיבה עניינית לא לכלול את זה.

<היו"ר דוד רותם:>
נשקול את זה. הלאה. יש סעיף סגירת עסק.
<אפרת חקאק:>
הממשלה לא מבקשת עכשיו להוסיף את זה.
<היו"ר דוד רותם:>
מה היא לא מבקשת? כל הלילה חשבתי על רעיון איך אני מביא אתכם כולכם לפשרה. אתם אומרים לי עכשיו שאתם לא רוצים את סגירת העסק?

<גלעד סממה:>
בהצעת החוק המקורית היה לנו סעיף של תיקון חוק הגבלת שימוש במקום. קיבלנו הערות שהסעיף הזה הוא בלי שיניים, ואני מסכים עם זה.
<היו"ר דוד רותם:>
אני רוצה להציע לכם הצעה. אחד, מי שיהיה רשאי לסגור עסק יהיה רק הממונה.
<גלעד סממה:>
מי זה הממונה?

<היו"ר דוד רותם:>
אדון בן-עמי.
<אפרת חקאק:>
ההצעה הממשלתית היתה רק באישור בית משפט.

<היו"ר דוד רותם:>
אני לא רוצה באישור בית משפט, חבל לי על זמן בתי המשפט. כאשר הוא נותן, הוא יהיה צריך לשקול, דבר ראשון, את העובדה שהעסיקו שם עובד זר וימשיכו להעסיק. הרי ברגע שתפסת אותי ואני יודע שאתה הולך לסגור את העסק, אני אפטר את העובדים הזרים, ואז אין צורך לסגור את העסק. דבר שני, הוא יצטרך לשקול את הנזק שנגרם לאחרים. בית מלון מעסיק ארבעה עובדים זרים - - -
<גלעד סממה:>
את הנזק שנגרם ל - -

<היו"ר דוד רותם:>
לאנשים אחרים.

<גלעד סממה:>
- - לעסק ולעובדים.

<היו"ר דוד רותם:>
לאנשים אחרים שעובדים בעסק. צו כזה שהוא ייתן ייכנס לתוקף כעבור 15 יום כדי לאפשר לאדם לפנות לבית משפט לבקש לבטל. הצו יעמוד בתוקפו 15 יום. אפשר יהיה לסגור עד 15 יום. אני רוצה שהם יגידו לי מה עמדתם על זה, כי זו הפשרה שלי.
<יפעת רווה:>
קודם כול, זה חדש. יש הצעת חוק כללית - - -
<היו"ר דוד רותם:>
את רוצה להגיד לי שזה נושא חדש, שאני לא אדון בזה?
<יפעת רווה:>
אני לא באה בטיעון הפורמלי של נושא חדש, אבל אני יודעת שיש הצעה כללית של סגירת מקום שלא מגיעה לכאן כי זה שנוי במחלוקת בין המשרדים. כמו שעם סגירת תיק מותנית היה בעייתי לפתור את כל הבעיות בהצעה הממשלתית אגב ההצעה הזאת, אותו דבר בעניין ההוא.
<היו"ר דוד רותם:>
ביקשתם בהצעת החוק הממשלתית - - -
<יפעת רווה:>
ביקשנו שיפוטי לא ביקשנו מינהלי.
<יונתן בר סימן-טוב:>
אני ממשרד האוצר. אני חושב שההצעה שהועלתה פה כרגע היא הצעה טובה. גם בהצעה הממשלתית המקורית עמדת הממשלה היתה שצריך לתקוף את הסוגיה הזאת של העסקים, וזה תיקון נכון לדעתנו. חייבים לראות איך מכניסים דבר כזה פנימה.

<אפרת חקאק:>
יש הבדל מהותי בין צו שיפוטי לצו מינהלי. ההצעה הממשלתית ביקשה רק צו שיפוטי.
<היו"ר דוד רותם:>
רבותי, אני לא אצביע היום. תלכו הביתה, אני רוצה תשובה על ההצעה שלי.

<יונתן בר סימן-טוב:>
אפשר להציע הפסקה של כמה דקות?
<היו"ר דוד רותם:>
יש לי ב-12:00 ועדה אחרת.

<יפעת רווה:>
בחצי שעה אני יכולה - - -

<דורית ואג:>
לא חצי שעה, יש לכם גג חמש דקות.

<יונתן בר סימן-טוב:>
חמש דקות הפסקה.

<היו"ר דוד רותם:>
יהיה צריך לנסח את החריגים. אני ממילא אצטרך לקבוע עוד יום.

רבותי, מכיוון שאני צריך לנסח את ההצעה הזאת ואני צריך לנסח את החריגים, אני מציע שתשקלו את זה בצורה יותר רצינית, ואני אקבע דיון נוסף לחוק הזה בקרוב. רבותי, אני אקבע דיון בשבוע הבא. אני לא אגמור את זה עכשיו. תודה רבה.

<הישיבה ננעלה בשעה 11:35.>
